title: Απόφαση (ΚΕΠΠΑ) 2015/2309 του Συμβουλίου, της 10ης Δεκεμβρίου 2015, σχετικά με την προαγωγή ουσιαστικών ελέγχων των εξαγωγών όπλων

text:
               11.12.2015

               EL

               Επίσημη Εφημερίδα της Ευρωπαϊκής Ένωσης

               L 326/56

         ΑΠΌΦΑΣΗ (ΚΕΠΠΑ) 2015/2309 ΤΟΥ ΣΥΜΒΟΥΛΊΟΥ
   της 10ης Δεκεμβρίου 2015
   σχετικά με την προαγωγή ουσιαστικών ελέγχων των εξαγωγών όπλων
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 26 παράγραφος 2 και το άρθρο 31 παράγραφος 1,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Η Ευρωπαϊκή Στρατηγική Ασφαλείας που υιοθέτησαν οι αρχηγοί κρατών και κυβερνήσεων στις 12 Δεκεμβρίου 2003 σκιαγραφεί πέντε βασικές προκλήσεις με τις οποίες πρέπει να ασχοληθεί η Ένωση: τρομοκρατία, διάδοση όπλων μαζικής καταστροφής, περιφερειακές συγκρούσεις, αποσάθρωση του κράτους και οργανωμένο έγκλημα. Οι συνέπειες της ανεξέλεγκτης κυκλοφορίας συμβατικών όπλων διαδραματίζουν βασικό ρόλο σε τέσσερις από τις πέντε αυτές προκλήσεις. Στην εν λόγω στρατηγική τονίζεται η σημασία του ελέγχου των εξαγωγών για την ανάσχεση της διάδοσης των όπλων.

               (2)

               Στις 5 Ιουνίου 1998 η Ένωση εξέδωσε πολιτικά δεσμευτικό κώδικα συμπεριφοράς για τις εξαγωγές όπλων, καθορίζοντας κοινά κριτήρια για τη ρύθμιση του νόμιμου εμπορίου των συμβατικών όπλων.

               (3)

               Η στρατηγική της ΕΕ για την καταπολέμηση της παράνομης συσσώρευσης και διακίνησης φορητών όπλων και ελαφρού οπλισμού (ΦΟΕΟ) και των πυρομαχικών τους, την οποία ενέκρινε το Ευρωπαϊκό Συμβούλιο της 15ης και 16ης Δεκεμβρίου 2005, προβλέπει ότι η Ένωση, σε περιφερειακό και διεθνές επίπεδο, υποστηρίζει την ενίσχυση του ελέγχου των εξαγωγών και την προαγωγή των κριτηρίων του κώδικα συμπεριφοράς για τις εξαγωγές όπλων, μεταξύ άλλων με την παροχή βοήθειας προς χώρες εκτός ΕΕ για την εκπόνηση σχετικών εγχώριων νομοθετημάτων και την προαγωγή μέτρων ενίσχυσης της διαφάνειας.

               (4)

               Ο κώδικας συμπεριφοράς για τις εξαγωγές όπλων αντικαταστάθηκε στις 8 Δεκεμβρίου 2008 από την κοινή θέση 2008/944/ΚΕΠΠΑ του Συμβουλίου (1), η οποία είναι νομικά δεσμευτική και καθορίζει οκτώ κριτήρια βάσει των οποίων πρέπει να αξιολογούνται οι αιτήσεις εξαγωγής συμβατικών όπλων. Περιλαμβάνει επίσης μηχανισμό κοινοποίησης και διαβούλευσης για τις περιπτώσεις αρνήσεων εξαγωγών όπλων και μέτρα διαφάνειας, όπως η δημοσίευση ετήσιας εκθέσεως της ΕΕ για τις εξαγωγές όπλων. Διάφορες χώρες εκτός ΕΕ έχουν ευθυγραμμιστεί με την κοινή θέση 2008/944/ΚΕΠΠΑ.

               (5)

               Σύμφωνα με το άρθρο 11 της κοινής θέσης 2008/944/ΚΕΠΠΑ, τα κράτη μέλη πρέπει να καταβάλλουν κάθε δυνατή προσπάθεια ώστε να παροτρύνουν και άλλα κράτη που εξάγουν στρατιωτική τεχνολογία ή εξοπλισμό να εφαρμόσουν τα κριτήρια που περιέχονται στην εν λόγω κοινή θέση.

               (6)

               Η Συνθήκη για το Εμπόριο Όπλων (ΣΕΟ) εγκρίθηκε από τη Γενική Συνέλευση του ΟΗΕ στις 2 Απριλίου 2013 και τέθηκε σε ισχύ στις 24 Δεκεμβρίου 2014. Η ΣΕΟ αποβλέπει στην ενίσχυση της διαφάνειας και της υπευθυνότητας στο εμπόριο όπλων. Όπως και η κοινή θέση 2008/944/ΚΕΠΠΑ, η ΣΕΟ θεσπίζει διάφορα κριτήρια αξιολόγησης κινδύνων βάσει των οποίων πρέπει να αξιολογούνται οι εξαγωγές όπλων. Η Ένωση στηρίζει απτά την ουσιαστική εφαρμογή και την καθολική ισχύ της ΣΕΟ μέσω του ειδικού προγράμματός της που υιοθετήθηκε με την απόφαση 2013/768/ΚΕΠΠΑ του Συμβουλίου (2). Το εν λόγω πρόγραμμα βοηθά διάφορες χώρες εκτός ΕΕ, κατόπιν αιτήματός τους, στην ενίσχυση των δικών τους συστημάτων μεταφοράς όπλων σύμφωνα με τις απαιτήσεις της ΣΕΟ.

               (7)

               Κατά συνέπεια, είναι σημαντικό να διασφαλίζεται συμπληρωματικότητα μεταξύ των δραστηριοτήτων ευαισθητοποίησης και βοήθειας που προβλέπει η παρούσα απόφαση και όσων προβλέπονται στην απόφαση 2013/768/ΚΕΠΠΑ. Η Αλβανία, η Βοσνία-Ερζεγοβίνη, η πρώην Γιουγκοσλαβική Δημοκρατία της Μακεδονίας, η Σερβία, το Μαυροβούνιο, το Κοσσυφοπέδιο (3), η Αλγερία, η Αίγυπτος, η Λιβύη, το Μαρόκο, η Τυνησία, η Αρμενία, το Αζερμπαϊτζάν, η Λευκορωσία, η Γεωργία, η Δημοκρατία της Μολδαβίας, η Ουκρανία, το Μπενίν, η Μπουρκίνα Φάσο, το Πράσινο Ακρωτήριο, η Ακτή Ελεφαντοστού, η Γκάμπια, η Γκάνα, η Γουινέα, η Γουινέα Μπισάου, η Λιβερία, το Μάλι, ο Νίγηρας, η Νιγηρία, η Σενεγάλη, η Σιέρα Λεόνε, το Τόγκο, η Μαυριτανία, το Καμερούν, το Τσαντ και η Κίνα έχουν προσδιοριστεί ως δικαιούχοι δυνάμει της παρούσας απόφασης. Κατά περίπτωση, οι δικαιούχοι που προσδιορίζονται στην παρούσα απόφαση και δεν έχουν ακόμη κάνει κανένα βήμα προς την υπογραφή και προσχώρηση στη ΣΕΟ θα πρέπει να παροτρυνθούν να το πράξουν μέσω των δραστηριοτήτων που διεξάγονται στο πλαίσιο της παρούσας απόφασης. Ομοίως, κατά περίπτωση, οι δικαιούχοι που έχουν υπογράψει τη ΣΕΟ αλλά δεν την έχουν ακόμη κυρώσει θα πρέπει να παροτρυνθούν να την κυρώσουν. Εφόσον εφαρμοστεί επιτυχώς, η παρούσα απόφαση θα μπορούσε, επομένως, να λειτουργήσει επίσης και ως πύλη για ενισχυμένη βοήθεια σχετική με τη ΣΕΟ δυνάμει της απόφασης 2013/768/ΚΕΠΠΑ.

               (8)

               Οι δραστηριότητες της Ένωσης για την προαγωγή ουσιαστικών και διαφανών ελέγχων των εξαγωγών όπλων έχουν αναπτυχθεί από το 2008 σύμφωνα με την κοινή δράση 2008/230/ΚΕΠΠΑ του Συμβουλίου (4) και των αποφάσεων 2009/1012/ΚΕΠΠΑ (5) και 2012/711/ΚΕΠΠΑ (6) του Συμβουλίου. Οι εν λόγω δραστηριότητες έχουν ιδίως υποστηρίξει την περαιτέρω περιφερειακή συνεργασία και έχουν ενισχύσει τη διαφάνεια και μεγαλύτερη υπευθυνότητα σύμφωνα με τις αρχές της κοινής θέσης 2008/944/ΚΕΠΠΑ και τα κριτήρια εκτίμησης κινδύνων που κατοχυρώνονται εντός της. Οι εν λόγω δραστηριότητες απευθύνονται κατά παράδοση σε τρίτες χώρες της Ανατολικής και της Νότιας Γειτονίας της Ένωσης.

               (9)

               Τα τελευταία χρόνια η Ένωση παρέσχε επίσης βοήθεια για τη βελτίωση των ελέγχων της εξαγωγής ειδών διπλής χρήσης σε χώρες εκτός ΕΕ, στο πλαίσιο σχεδίων που έχουν αναληφθεί βάσει χρηματοδοτικών μηχανισμών της Ένωσης εκτός προϋπολογισμού κοινής εξωτερικής πολιτικής και πολιτικής ασφαλείας (ΚΕΠΠΑ). Οι προσπάθειες αυτές προωθήθηκαν περαιτέρω στο πλαίσιο της Πρωτοβουλίας για τα Κέντρα Αριστείας. Θα πρέπει να διασφαλίζεται ο συντονισμός με τις δραστηριότητες που αφορούν τους ελέγχους των εξαγωγών αγαθών διπλής χρήσης.

               (10)

               Το Συμβούλιο ανέθεσε στο Γερμανικό Ομοσπονδιακό Γραφείο Οικονομικών και Ελέγχου Εξαγωγών («BAFA») την τεχνική υλοποίηση των αποφάσεων 2009/1012/ΚΕΠΠΑ και 2012/711/ΚΕΠΠΑ. Έχει ολοκληρώσει επιτυχώς τη διοργάνωση όλων των δραστηριοτήτων που προβλέπουν οι εν λόγω αποφάσεις. Το BAFA είναι επίσης ο φορέας υλοποίησης σχεδίων που στηρίζουν την ουσιαστική εφαρμογή της ΣΕΟ δυνάμει της απόφασης 2013/768/ΚΕΠΠΑ. Με τα δεδομένα αυτά, η επιλογή του BAFA ως φορέα υλοποίησης των δραστηριοτήτων της Ένωσης που προβλέπονται στην παρούσα απόφαση δικαιολογείται από την αποδεδειγμένη εμπειρία, τα προσόντα και την απαραίτητη τεχνογνωσία του σε όλο το φάσμα των σχετικών δραστηριοτήτων της Ένωσης για τον έλεγχο των εξαγωγών όπλων. Η επιλογή του BAFA θα διευκολύνει τον εντοπισμό συνεργειών μεταξύ του προγράμματος και των δραστηριοτήτων ευαισθητοποίησης της ΣΕΟ που προβλέπονται στην παρούσα απόφαση,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Για την προαγωγή της ειρήνης και της ασφάλειας και σύμφωνα με την Ευρωπαϊκή Στρατηγική Ασφαλείας, η Ένωση επιδιώκει τους ακόλουθους στόχους:

               α)

               προαγωγή ουσιαστικών ελέγχων των εξαγωγών όπλων από χώρες εκτός ΕΕ σύμφωνα με τις αρχές που καθορίζονται στην κοινή θέση 2008/944/ΚΕΠΠΑ και στην Συνθήκη για το Εμπόριο Όπλων και επιδίωξη, κατά περίπτωση, συμπληρωματικότητας και συνεργειών με τα ενωσιακά σχέδια βοήθειας στον τομέα των ελέγχων της εξαγωγής ειδών διπλής χρήσης·

               β)

               υποστήριξη των προσπαθειών χωρών εκτός ΕΕ σε εγχώριο και περιφερειακό επίπεδο, ώστε να διεξάγεται το εμπόριο συμβατικών όπλων με μεγαλύτερη υπευθυνότητα και διαφάνεια.

         2.   Η Ένωση επιδιώκει τους στόχους της παραγράφου 1 μέσω των ακόλουθων δραστηριοτήτων σχεδίου:

               α)

               περαιτέρω προαγωγή, σε χώρες εκτός ΕΕ, των κριτηρίων και των αρχών που καθορίζονται στην κοινή θέση 2008/944/ΚΕΠΠΑ και στη Συνθήκης για το Εμπόριο Όπλων, με βάση τα επιτεύγματα από την εφαρμογή των αποφάσεων 2012/711/ΚΕΠΠΑ και 2009/1012/ΚΕΠΠΑ και της κοινής δράσης 2008/230/ΚΕΠΠΑ·

               β)

               βοήθεια σε χώρες εκτός ΕΕ στην κατά περίπτωση κατάρτιση, ενημέρωση και εφαρμογή των σχετικών νομοθετικών και διοικητικών μέτρων που αποσκοπούν στη δημιουργία ουσιαστικού συστήματος ελέγχου των εξαγωγών συμβατικών όπλων·

               γ)

               βοήθεια σε δικαιούχους στον τομέα της εκπαίδευσης των αρμόδιων υπαλλήλων για τη χορήγηση αδειών και για την επιβολή του νόμου, προκειμένου να διασφαλίζεται κατάλληλη διεξαγωγή και επιβολή των ελέγχων των εξαγωγών όπλων·

               δ)

               προαγωγή της διαφάνειας και της υπευθυνότητας στο διεθνές εμπόριο όπλων, μεταξύ άλλων με την υποστήριξη εθνικών και περιφερειακών μέτρων προαγωγής της διαφάνειας και του προσήκοντος ελέγχου στις εξαγωγές συμβατικών όπλων·

               ε)

               παρότρυνση των εν λόγω δικαιούχων που δεν έχουν κάνει βήματα προς την υπογραφή και προσχώρηση στη ΣΕΟ να γίνουν μέλη της ΣΕΟ και παρότρυνση όσων έχουν ήδη υπογράψει να την κυρώσουν·

               στ)

               προαγωγή της περαιτέρω εξέτασης του κινδύνου εκτροπής όπλων καθώς και του μετριασμού του, από την οπτική τόσο των εισαγωγών όσο και των εξαγωγών.

         Στο παράρτημα παρατίθεται διεξοδική περιγραφή των δραστηριοτήτων σχεδίου που αναφέρονται στην παρούσα παράγραφο.
   Άρθρο 2
   1.   Ο Ύπατος Εκπρόσωπος της Ένωσης για θέματα εξωτερικής πολιτικής και πολιτικής ασφαλείας («Ύπατος Εκπρόσωπος») είναι αρμόδιος για την εφαρμογή της παρούσας απόφασης.
   2.   Η τεχνική υλοποίηση των δραστηριοτήτων σχεδίου που αναφέρονται στο άρθρο 1 παράγραφος 2 διεξάγεται από το BAFA.
   3.   Το BAFA εκτελεί τα καθήκοντά του υπό την ευθύνη του Ύπατου Εκπροσώπου. Προς τούτο, ο Ύπατος Εκπρόσωπος συνομολογεί τις απαραίτητες ρυθμίσεις με το BAFA.
   Άρθρο 3
   1.   Το ποσό δημοσιονομικής αναφοράς για την εκτέλεση των δραστηριοτήτων σχεδίου που αναφέρονται στο άρθρο 1 παράγραφος 2 ανέρχεται σε 999 000 EUR.
   2.   Η διαχείριση των χρηματοδοτούμενων από το ποσό που ορίζεται στην παράγραφο 1 δαπανών ασκείται σύμφωνα με τις διαδικασίες και τους κανόνες που ισχύουν για τον προϋπολογισμό τις Ένωσης.
   3.   Η Επιτροπή επιβλέπει την ορθή διαχείριση του ποσού δημοσιονομικής αναφοράς που αναφέρεται στην παράγραφο 1. Προς τούτο, συνάπτει χρηματοδοτική συμφωνία με το BAFA. Η συμφωνία ορίζει ότι το BAFA οφείλει να διασφαλίζει ότι η προβολή της συνεισφοράς της Ένωσης είναι αντίστοιχη με το ύψος της.
   4.   Η Επιτροπή επιδιώκει να συνάψει τη χρηματοδοτική συμφωνία της παραγράφου 3 το συντομότερο δυνατόν μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες όσον αφορά την εν λόγω διαδικασία, καθώς και για την ημερομηνία σύναψης της χρηματοδοτικής συμφωνίας.
   Άρθρο 4
   Ο Ύπατος Εκπρόσωπος υποβάλλει στο Συμβούλιο έκθεση σχετικά με την εφαρμογή της παρούσας απόφασης βάσει τακτικών εκθέσεων που εκπονεί το BAFA. Οι εν λόγω εκθέσεις αποτελούν τη βάση για την αξιολόγηση που πραγματοποιεί το Συμβούλιο. Η Επιτροπή υποβάλλει έκθεση επί των δημοσιονομικών πτυχών της υλοποίησης των δραστηριοτήτων σχεδίου που αναφέρονται στο άρθρο 1 παράγραφος 2.
   Άρθρο 5
   Η παρούσα απόφαση αρχίζει να ισχύει από την ημερομηνία της έκδοσής της.
   Λήγει 30 μήνες μετά την ημερομηνία σύναψης της χρηματοδοτικής συμφωνίας που αναφέρεται στο άρθρο 3 παράγραφος 3 ή έξι μήνες μετά την ημερομηνία έκδοσής της, εάν δεν έχει συναφθεί χρηματοδοτική συμφωνία εντός του εν λόγω χρονικού διαστήματος.

      Βρυξέλλες, 10 Δεκεμβρίου 2015.

            Για το Συμβούλιο

            Ο Πρόεδρος

         F. BAUSCH

      (1)  Κοινή θέση 2008/944/ΚΕΠΠΑ του Συμβουλίου, της 8ης Δεκεμβρίου 2008, για τον καθορισμό κοινών κανόνων που διέπουν τον έλεγχο των εξαγωγών στρατιωτικής τεχνολογίας και εξοπλισμού (ΕΕ L 335 της 13.12.2008, σ. 99).

      (2)  Απόφαση 2013/768/ΚΕΠΠΑ του Συμβουλίου, της 16ης Δεκεμβρίου 2013, για τις δραστηριότητες της ΕΕ προς υποστήριξη της εφαρμογής της Συνθήκης για το Εμπόριο Όπλων, στο πλαίσιο της Ευρωπαϊκής Στρατηγικής για την Ασφάλεια (ΕΕ L 341 της 18.12.2013, σ.56).

      (3)  Η ονομασία αυτή χρησιμοποιείται με επιφύλαξη των θέσεων ως προς το καθεστώς και συνάδει με την ΑΣΑΗΕ 1244/1999 και τη γνώμη του ΔΔ σχετικά με τη διακήρυξη της ανεξαρτησίας του Κοσσυφοπεδίου.

      (4)  Κοινή δράση 2008/230/ΚΕΠΠΑ του Συμβουλίου, της 17ης Μαρτίου 2008, προς υποστήριξη των δραστηριοτήτων της ΕΕ για την προώθηση σε τρίτες χώρες του ελέγχου των εξαγωγών όπλων και των αρχών και κριτηρίων του κώδικα συμπεριφοράς της ΕΕ για τις εξαγωγές όπλων (ΕΕ L 75 της 18.3.2008, σ. 81).

      (5)  Απόφαση 2009/1012/ΚΕΠΠΑ του Συμβουλίου, της 22ας Δεκεμβρίου 2009, για την υποστήριξη των δραστηριοτήτων της ΕΕ για την προώθηση σε τρίτες χώρες του ελέγχου των εξαγωγών όπλων και των αρχών και κριτηρίων της κοινής θέσης 2008/944/ΚΕΠΠΑ (ΕΕ L 348 της 29.12.2009, σ. 16).

      (6)  Απόφαση 2012/711/ΚΕΠΠΑ του Συμβουλίου, της 19ης Νοεμβρίου 2012, σχετικά με την υποστήριξη των δραστηριοτήτων της Ένωσης για την προώθηση, σε τρίτες χώρες, του ελέγχου των εξαγωγών όπλων και των αρχών και κριτηρίων της κοινής θέσης 2008/944/ΚΕΠΠΑ (ΕΕ L 321 της 20.11.2012, σ. 62).

      ΠΑΡΑΡΤΗΜΑ

         ΔΡΑΣΤΗΡΙΟΤΗΤΕΣ ΣΧΕΔΙΟΥ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 1 ΠΑΡΑΓΡΑΦΟΣ 2

      1.   ΣΤΟΧΟΙ
      Οι στόχοι της παρούσας απόφασης είναι η προαγωγή βελτιωμένων ελέγχων των μεταφορών όπλων και η υποστήριξη των προσπαθειών, σε εγχώριο και περιφερειακό επίπεδο, ώστε να διεξάγεται το διεθνές εμπόριο συμβατικών όπλων με μεγαλύτερη υπευθυνότητα και διαφάνεια. Κατά περίπτωση, θα πρέπει να περιλαμβάνουν την προαγωγή των αρχών και των κριτηρίων της κοινής θέσης 2008/944/ΚΕΠΠΑ και της Συνθήκης για το Εμπόριο Όπλων. Οι στόχοι αυτοί θα πρέπει να επιδιωχθούν, κατά περίπτωση, παράλληλα με την επιδίωξη συμπληρωματικότητας και συνεργειών με τα ενωσιακά σχέδια βοήθειας στον τομέα των ελέγχων της εξαγωγής ειδών διπλής χρήσης.
      Για την επίτευξη των προαναφερόμενων στόχων, η Ένωση θα πρέπει να εξακολουθήσει να προάγει τα πρότυπα της κοινής θέσης 2008/944/ΚΕΠΠΑ, αξιοποιώντας τα επιτεύγματα από την εφαρμογή των αποφάσεων 2012/711/ΚΕΠΠΑ και 2009/1012/ΚΕΠΠΑ και της κοινής δράσης 2008/230/ΚΕΠΠΑ. Προς τούτο, θα πρέπει να παρέχεται βοήθεια στους δικαιούχους όσον αφορά την κατάρτιση, την ενημέρωση και την εφαρμογή, ανάλογα με την περίπτωση, των σχετικών νομοθετικών και διοικητικών μέτρων που στηρίζουν ένα ουσιαστικό σύστημα ελέγχου των εξαγωγών συμβατικών όπλων. Υποστήριξη θα πρέπει επίσης να παρέχεται και όσον αφορά την αξιολόγηση και τον μετριασμό του κινδύνου εκτροπής όπλων.
      Θα πρέπει να παρέχεται επίσης υποστήριξη στον τομέα της εκπαίδευσης των αρμόδιων υπαλλήλων για τη χορήγηση αδειών και για την επιβολή του νόμου που είναι υπεύθυνοι για την εφαρμογή και την επιβολή των ελέγχων μεταφορών όπλων, καθώς και σε εθνικά και περιφερειακά μέτρα προαγωγής της διαφάνειας και του προσήκοντος ελέγχου των εξαγωγών συμβατικών όπλων. Επιπλέον, θα πρέπει να προαχθούν οι επαφές με τον ιδιωτικό τομέα και η συμμόρφωση προς τις σχετικές εθνικές νομοθετικές και διοικητικές διατάξεις που διέπουν την μεταφορά όπλων.
      2.   ΕΠΙΛΟΓΗ ΤΟΥ ΦΟΡΕΑ ΥΛΟΠΟΙΗΣΗΣ
      Η υλοποίηση της παρούσας απόφασης ανατίθεται στο BAFA. Το BAFA συνεταιρίζεται, εφόσον ενδείκνυται, με οργανισμούς ελέγχου εξαγωγής των κρατών μελών, συναφείς περιφερειακούς και διεθνείς οργανισμούς, ομάδες προβληματισμού, ερευνητικά ιδρύματα και ΜΚΟ.
      Το BAFA έχει κορυφαία εμπειρία στην παροχή βοήθειας για τον έλεγχο των εξαγωγών και στις δραστηριότητες ευαισθητοποίησης. Έχει αναπτύξει την εμπειρία αυτή σε όλους τους σχετικούς τομείς του στρατηγικού ελέγχου εξαγωγών, αντιμετωπίζοντας τους τομείς ΧΒΡΠ, των αγαθών διπλής χρήσης και των όπλων. Μέσω αυτών των προγραμμάτων και δραστηριοτήτων, το BAFA έχει αποκτήσει εις βάθος γνώση των συστημάτων ελέγχου των εξαγωγών των περισσοτέρων από τους δικαιούχους που καλύπτει η παρούσα απόφαση.
      Όσον αφορά τη βοήθεια και την ευαισθητοποίηση για τον έλεγχο των εξαγωγών όπλων, το BAFA ολοκλήρωσε με επιτυχία την υλοποίηση των αποφάσεων 2009/1012/ΚΕΠΠΑ και 2012/711/ΚΕΠΠΑ. Το BAFA είναι επίσης υπεύθυνο για την τεχνική υλοποίηση του προγράμματος υποστήριξης της εφαρμογής της ΣΕΟ, το οποίο θεσπίστηκε με την απόφαση 2013/768/ΚΕΠΠΑ.
      Το συνολικό αποτέλεσμα είναι ότι το BAFA βρίσκεται σε μοναδική θέση για να εντοπίζει τα πλεονεκτήματα και τις αδυναμίες στα καθεστώτα ελέγχου εξαγωγών των δικαιούχων των δραστηριοτήτων που προβλέπονται στην παρούσα απόφαση. Είναι έτσι ικανότερο να διευκολύνει συνέργειες μεταξύ των διαφόρων προγραμμάτων βοήθειας στον έλεγχο των εξαγωγών όπλων και ευαισθητοποίησης και να αποτρέπει περιττές αλληλεπικαλύψεις.
      3.   ΣΥΝΤΟΝΙΣΜΟΣ ΜΕ ΑΛΛΑ ΣΧΕΔΙΑ ΒΟΗΘΕΙΑΣ ΤΗΣ ΕΝΩΣΗΣ ΣΤΟΝ ΤΟΜΕΑ ΤΩΝ ΕΛΕΓΧΩΝ ΤΩΝ ΕΞΑΓΩΓΩΝ
      Σύμφωνα με την εμπειρία των προηγούμενων δραστηριοτήτων ευαισθητοποίησης της Ένωσης στον τομέα των ελέγχων των εξαγωγών τόσο των ειδών διπλής χρήσης όσο και των συμβατικών όπλων, θα πρέπει να επιδιώκεται συνέργεια και συμπληρωματικότητα. Προς τούτο, οι δραστηριότητες που αναφέρονται στα σημεία 4.2.1 έως 4.2.3 θα πρέπει να πραγματοποιούνται, κατά περίπτωση, σε συνδυασμό με άλλες δραστηριότητες ελέγχου των εξαγωγών ειδών διπλής χρήσης, με χρηματοδότηση από χρηματοδοτικούς μηχανισμούς της Ένωσης εκτός του προϋπολογισμού ΚΕΠΠΑ. Ιδίως, θα πρέπει να εξετασθεί η δυνατότητα διαδοχικών εκδηλώσεων. Εν τοιαύτη περιπτώσει θα πρέπει να τηρούνται πλήρως οι νομικοί και οικονομικοί περιορισμοί που ισχύουν για τη χρήση των σχετικών χρηματοδοτικών μηχανισμών της Ένωσης.
      4.   ΠΕΡΙΓΡΑΦΗ ΤΩΝ ΔΡΑΣΤΗΡΙΟΤΗΤΩΝ ΣΧΕΔΙΟΥ
      4.1.   Στόχοι του σχεδίου

      Ο κύριος στόχος είναι η παροχή τεχνικής βοήθειας σε διάφορους δικαιούχους που έχουν εκδηλώσει την προθυμία να αναπτύξουν δικά τους πρότυπα και πρακτικές όσον αφορά τον έλεγχο των εξαγωγών όπλων. Προς τούτο, στις δραστηριότητες που πρόκειται να αναληφθούν θα δίνεται προσοχή στο καθεστώς των δικαιούχων, ιδίως όσον αφορά:

                  —

                  την ενδεχόμενη συμμετοχή ή αίτηση για συμμετοχή ως μέλος σε διεθνή συστήματα ελέγχου των εξαγωγών που αφορούν τη μεταφορά συμβατικών όπλων και ειδών και τεχνολογιών διπλής χρήσης,

                  —

                  τις υποψηφιότητες προσχώρησης στην Ένωση και το αν οι δικαιούχοι έχουν επίσημο καθεστώς υποψηφιότητας ή είναι δυνάμει υποψήφιοι,

                  —

                  τη θέση έναντι της ΣΕΟ.

            Εάν οι εν λόγω δικαιούχοι έχουν υπογράψει μόνο τη ΣΕΟ, οι δραστηριότητες θα πρέπει —εφόσον είναι εφικτό— να επιδιώκουν να εντοπίζουν καλύτερα τα εμπόδια στην πορεία για την κύρωση, ιδίως όταν τα εν λόγω εμπόδια είναι τεχνικής φύσεως και αφορούν ελλείψεις ή ανάγκες στις ικανότητες εφαρμογής. Ανάλογα με την περίπτωση, είναι σκόπιμο να προαχθεί η δυνατότητα υποστήριξης της Ένωσης δυνάμει της απόφασης 2013/768/ΚΕΠΠΑ του Συμβουλίου. Όταν οι εν λόγω δικαιούχοι δεν έχουν κάνει βήματα προς την υπογραφή και κύρωση και την προσχώρηση στη ΣΕΟ, οι δραστηριότητες θα πρέπει να προάγουν την προσχώρηση στη ΣΕΟ, ενδεχομένως με την υποστήριξη άλλων δικαιούχων που έχουν κυρώσει τη ΣΕΟ.
      Άλλος συμπληρωματικός στόχος είναι να ευαισθητοποιηθούν διάφοροι δικαιούχοι όσον αφορά την εκτίμηση του κινδύνου εκτροπής όπλων και τον περιορισμό της εκτροπής όπλων, από την οπτική τόσο των εξαγωγών όσο και των εισαγωγών. Οι δραστηριότητες που έχουν γνώμονα αυτόν τον συμπληρωματικό στόχο θα επιτρέψουν ιδίως τον συσχετισμό των ελέγχων της μεταφοράς όπλων με άλλα σχέδια που αποσκοπούν στην πρόληψη της εκτροπής όπλων, όπως οι δραστηριότητες υλικής ασφάλειας και διαχειρίσεως των αποθεμάτων (PSSM) και οι δραστηριότητες υπέρ της ανιχνευσιμότητας των όπλων και των πυρομαχικών.
      4.2.   Περιγραφή του σχεδίου

      4.2.1.   Περιφερειακά εργαστήρια

      Το σχέδιο θα λάβει τη μορφή έως έξι διήμερων εργαστηρίων τα οποία θα παρέχουν κατάρτιση σε σχετικούς τομείς των ελέγχων των εξαγωγών συμβατικών όπλων.
      Μεταξύ των συμμετεχόντων στο σεμινάριο (έως 30) θα συγκαταλέγονται κυβερνητικοί υπάλληλοι και υπάλληλοι αρμόδιοι για την χορήγηση αδειών και την επιβολή του νόμου από τους ενδιαφερόμενους δικαιούχους. Εκπρόσωποι των κοινοβουλίων, της βιομηχανίας και της κοινωνίας των πολιτών μπορούν επίσης να προσκληθούν, κατά περίπτωση.
      Η εκπαίδευση θα παρέχεται από εμπειρογνώμονες προερχομένους από τις εθνικές αρχές των κρατών μελών, συμπεριλαμβανομένων πρώην υπαλλήλων, αντιπροσώπους των χωρών που έχουν ευθυγραμμισθεί με την κοινή θέση 2008/944/ΚΕΠΠΑ και εκπροσώπους του ιδιωτικού τομέα και της κοινωνίας των πολιτών.
      Τα εργαστήρια μπορούν να πραγματοποιηθούν σε μέρος που θα προσδιοριστεί από τον Ύπατο Εκπρόσωπο σε συνεννόηση με την ομάδα «Εξαγωγές συμβατικών όπλων» (COARM) του Συμβουλίου.
      Τα περιφερειακά εργαστήρια θα διοργανωθούν ως εξής:

                  α)

                  έως 2 εργαστήρια στη Νοτιοανατολική Ευρώπη·

                  β)

                  έως 2 εργαστήρια για τις χώρες της Ανατολικής Ευρώπης και τις χώρες του Καυκάσου που είναι εταίροι στο πλαίσιο της Ευρωπαϊκής πολιτικής γειτονίας·

                  γ)

                  έως 2 εργαστήρια για τις μεσογειακές χώρες της Βόρειας Αφρικής που είναι εταίροι στο πλαίσιο της Ευρωπαϊκής πολιτικής γειτονίας.

            Αυτή η περιφερειακή κατανομή δύο εργαστηρίων ανά περιοχή ενδέχεται να μην επιτευχθεί εάν δεν είναι ευνοϊκές οι συνθήκες, παραδείγματος χάριν εάν ο αριθμός συμμετεχόντων είναι απρόβλεπτα χαμηλός, εάν υπάρχει απουσία σοβαρής προσφοράς για φιλοξενία από οποιονδήποτε δικαιούχο της περιοχής ή εάν υπάρχει αλληλεπικάλυψη με άλλες δραστηριότητες άλλων παρόχων ευαισθητοποίησης. Εν τοιαύτη περιπτώσει μη εφαρμογής σε μία ή δύο περιφέρειες, ο αριθμός των εργαστηρίων στην άλλη ή τις άλλες περιφέρειες θα μπορεί να αυξηθεί αναλόγως εντός του συνολικού ανωτάτου ορίου των έξι εργαστηρίων.
      4.2.2.   Επισκέψεις μελέτης

      Το σχέδιο θα λάβει τη μορφή έως έξι διήμερων επισκέψεων μελέτης από κυβερνητικούς υπαλλήλους και υπαλλήλους αρμοδίους για την χορήγηση αδειών και την επιβολή του νόμου στις αρμόδιες αρχές των κρατών μελών. Οι επισκέψεις μελέτης θα πρέπει να καλύπτουν τουλάχιστον τρεις δικαιούχους και να περιλαμβάνουν τουλάχιστον ένα δικαιούχο που δεν έχει κυρώσει τη ΣΕΟ.
      4.2.3.   Επιμέρους βοήθεια σε δικαιούχους

      Το σχέδιο θα λάβει τη μορφή εργαστηρίων διαρκείας το πολύ 30 ημερών, κατά προτίμηση επί τόπου, για μεμονωμένους δικαιούχους, με τη συμμετοχή κυβερνητικών υπαλλήλων και υπαλλήλων αρμόδιων για τη χορήγηση αδειών και την επιβολή του νόμου. Ανάλογα με τις ακριβείς ανάγκες και τη διαθεσιμότητα των εμπειρογνωμόνων των δικαιούχων και των κρατών μελών της ΕΕ, το σύνολο των διαθέσιμων 30 ημερών θα κατανέμεται από ελάχιστη διάρκεια διημέρου έως το πολύ ένα πενθήμερο.
      Εμπειρογνωμοσύνη θα παρέχεται από εμπειρογνώμονες προερχομένους από τις εθνικές αρχές των κρατών μελών (συμπεριλαμβανομένων πρώην υπαλλήλων), αντιπροσώπους των χωρών που έχουν ευθυγραμμισθεί με την κοινή θέση 2008/944/ΚΕΠΠΑ ή εκπροσώπους του ιδιωτικού τομέα και της κοινωνίας των πολιτών.
      Αυτά τα επιμέρους εργαστήρια βοήθειας θα διεξάγονται κυρίως κατόπιν αιτήματος των δικαιούχων. Προορισμός τους είναι να καλύψουν συγκεκριμένα ζητήματα ή συγκεκριμένες ανάγκες που θίγει ο δικαιούχος, επί παραδείγματι στο περιθώριο περιφερειακού εργαστηρίου ή κατά τη διάρκεια τακτικών επαφών με τους εμπειρογνώμονες της Ένωσης και με τον φορέα υλοποίησης.
      4.2.4.   Εφαρμογή των καταλόγων ελέγχου

      Ο φορέας υλοποίησης συγκροτεί εφεδρεία τεχνικών εμπειρογνωμόνων στην εφαρμογή των καταλόγων ελέγχου των εξαγωγών. Οι εμπειρογνώμονες επιλέγονται από το μεγαλύτερο δυνατόν φάσμα κρατών μελών.
      Ποσό 100 ωρών εργασίας (με βάση τις κατ' αποκοπήν αμοιβές εμπειρογνωμόνων που ορίζονται στο σημείο 5) θα είναι διαθέσιμο για τους εμπειρογνώμονες (αναλόγως της διαθεσιμότητάς τους) προκειμένου να τους αποδοθούν αιτήματα σχετικά με την εφαρμογή των καταλόγων ελέγχου που υποβάλλουν οι αρμόδιες αρχές των δικαιούχων. Ο φορέας υλοποίησης θα καταρτίσει υποδείγματα των αιτημάτων αυτών, λαμβάνοντας επαρκώς υπόψη τον άτυπο χαρακτήρα της γνωμοδότησης κατάταξης και το θέμα της εμπιστευτικότητας.
      4.2.5.   Εκδήλωση τελικής αξιολόγησης

      Για την παροχή τελικής αξιολόγησης των δραστηριοτήτων στο πλαίσιο της παρούσας απόφασης, θα διοργανωθεί στις Βρυξέλλες διήμερη εκδήλωση με την από κοινού συμμετοχή των δικαιούχων και των κρατών μελών, ει δυνατόν διαδοχική με συνεδρίαση της COARM.
      Θα προσκληθούν έως δύο αντιπρόσωποι (κυβερνητικοί υπάλληλοι και υπάλληλοι αρμόδιοι για τη χορήγηση αδειών και την επιβολή του νόμου) του κάθε δικαιούχου που μνημονεύεται στο σημείο 6.1.
      4.2.6.   Δραστηριότητες περί εκτροπής όπλων

      Το σχέδιο αυτό θα λάβει τη μορφή δύο εργαστηρίων για τις χώρες της Δυτικής Αφρικής και του Σαχέλ και την Κίνα ως ακολούθως:

                  —

                  ένα διήμερο αρχικό «εναρκτήριο» εργαστήριο για το πολύ δύο αντιπροσώπους των δικαιούχων,

                  —

                  ένα διήμερο τερματικό εργαστήριο για το πολύ τρεις αντιπροσώπους των δικαιούχων.

            Τα εργαστήρια θα πρέπει να πραγματοποιηθούν στις χώρες της Δυτικής Αφρικής και του Σαχέλ.
      5.   ΑΜΟΙΒΕΣ ΕΜΠΕΙΡΟΓΝΩΜΟΝΩΝ
      Αμοιβές εμπειρογνωμόνων διατίθενται για τις δραστηριότητες των σημείων 4.2.2 έως 4.2.4. Όσον αφορά τις δραστηριότητες του 4.2.4, οι αμοιβές εμπειρογνωμόνων κατανέμονται κατά ώρα, αναλόγως του πραγματικού χρόνου (σε ώρες) που αφιερώνεται σε αιτήματα ταυτοποίησης προϊόντων. Αναμένεται μέγιστος αριθμός 100 αμοιβών εμπειρογνωμόνων (800 ώρες).
      6.   ΔΙΚΑΙΟΥΧΟΙ
      6.1.   Δικαιούχοι των δραστηριοτήτων σύμφωνα με τα σημεία 4.2.1 έως 4.2.5

                  i)

                  Νοτιοανατολική Ευρώπη (Αλβανία, Βοσνία-Ερζεγοβίνη, πρώην Γιουγκοσλαβική Δημοκρατία της Μακεδονίας, Μαυροβούνιο, Σερβία και Κοσσυφοπέδιο*)·

                  ii)

                  μεσογειακές χώρες της Βορείου Αφρικής που είναι εταίροι στο πλαίσιο της Ευρωπαϊκής πολιτικής γειτονίας (Αλγερία, Αίγυπτος, Λιβύη, Μαρόκο και Τυνησία)·

                  iii)

                  χώρες της Ανατολικής Ευρώπης και του Καυκάσου που είναι εταίροι στο πλαίσιο της Ευρωπαϊκής πολιτικής γειτονίας (Αρμενία, Αζερμπαϊτζάν, Λευκορωσία, Γεωργία, Δημοκρατία της Μολδαβίας και Ουκρανία).

            6.2.   Δικαιούχοι των δραστηριοτήτων σύμφωνα με το σημείο 4.2.6

      Χώρες ECOWAS (Μπενίν, Μπουρκίνα Φάσο, Πράσινο Ακρωτήριο, Ακτή Ελεφαντοστού, Γκάμπια, Γκάνα, Γουινέα, Γουινέα Μπισάου, Λιβερία, Μάλι, Νίγηρας, Νιγηρία, Σενεγάλη, Σιέρα Λεόνε, Τόγκο), Μαυριτανία, Καμερούν, Τσαντ, Κίνα.
      6.3.   Τροποποίηση του φάσματος δικαιούχων

      Η ομάδα COARM δύναται, κατόπιν προτάσεως του Ύπατου Εκπροσώπου, να αποφασίσει να τροποποιήσει τον κατάλογο δικαιούχων με τη δέουσα αιτιολόγηση.
      7.   ΑΠΟΤΕΛΕΣΜΑΤΑ ΤΟΥ ΣΧΕΔΙΟΥ ΚΑΙ ΔΕΙΚΤΕΣ ΥΛΟΠΟΙΗΣΗΣ
      Εκτός από την τελική εκδήλωση αξιολόγησης που μνημονεύεται στο σημείο 4.2.5, η αξιολόγηση των αποτελεσμάτων του σχεδίου θα λαμβάνει υπόψη τα ακόλουθα:
      7.1.   Ατομική αξιολόγηση δικαιούχων

      Μετά την ολοκλήρωση των δραστηριοτήτων, ο φορέας υλοποίησης διαβιβάζει στην ΕΥΕΔ και την Επιτροπή έκθεση προόδου για καθένα από τους δικαιούχους του σημείου 6.1. Η εν λόγω έκθεση θα εκπονείται σε συνεργασία με τις οικείες αντιπροσωπίες της ΕΕ και θα ανακεφαλαιώνει τις δραστηριότητες που πραγματοποιήθηκαν κατά τη διάρκεια της απόφασης. Η έκθεση θα αξιολογεί επίσης τις ικανότητες του δικαιούχου όσον αφορά τους ελέγχους της μεταφοράς όπλων. Εάν ο δικαιούχος είναι συμβαλλόμενο μέρος της ΣΕΟ, η αξιολόγηση θα καλύπτει τον τρόπο με τον οποίο οι υπάρχουσες ικανότητες καθιστούν δυνατή την εφαρμογή της ΣΕΟ.
      7.2.   Εκτίμηση επιπτώσεων και δείκτες υλοποίησης

      Ο αντίκτυπος των δραστηριοτήτων της παρούσας απόφασης θα πρέπει να εκτιμάται από τεχνική άποψη μετά την ολοκλήρωσή τους για τους δικαιούχους που μνημονεύονται στο σημείο 6.1. Η εκτίμηση αντίκτυπου θα διενεργείται από τον Ύπατο Εκπρόσωπο, σε συνεργασία με την COARM και, εφόσον ενδείκνυται, με τις οικείες αντιπροσωπίες της ΕΕ, καθώς και με άλλους ενδιαφερομένους.
      Προς τούτο, θα χρησιμοποιούνται οι ακόλουθοι δείκτες:

                  —

                  αν υπάρχουν εσωτερικοί κανονισμοί σχετικοί με τους ελέγχους της μεταφοράς όπλων και εάν/κατά πόσο ανταποκρίνονται στις διατάξεις της κοινής θέσης 2008/944/ΚΕΠΠΑ, μεταξύ άλλων εφαρμογή των κριτηρίων αξιολόγησης, εφαρμογή του κοινού στρατιωτικού καταλόγου της ΕΕ, υποβολή εκθέσεων,

                  —

                  εφόσον είναι διαθέσιμες, πληροφορίες σχετικά με υποθέσεις εκτέλεσης,

                  —

                  εάν οι δικαιούχοι είναι σε θέση να αναφέρουν τις εξαγωγές και/ή εισαγωγές όπλων, λαμβανομένων υπόψη, μεταξύ άλλων, του μητρώου του ΟΗΕ, της ετήσιας έκθεσης ΣΕΟ και της εθνικής έκθεσης,

                  —

                  εάν ο δικαιούχος έχει ήδη ή προτίθεται να ευθυγραμμισθεί και τυπικά με την κοινή θέση 2008/944/ΚΕΠΠΑ.

            Οι εκθέσεις ατομικής αξιολόγησης του σημείου 7.1 θα πρέπει να αναφέρονται στους εν λόγω δείκτες υλοποίησης ανάλογα με την περίπτωση.
      8.   ΠΡΟΑΓΩΓΗ ΤΗΣ ΧΡΗΣΕΩΣ ΤΗΣ ΔΙΚΤΥΑΚΗΣ ΠΥΛΗΣ ΕΥΑΙΣΘΗΤΟΠΟΙΗΣΗΣ ΤΗΣ ΕΕ
      Η δικτυακή πύλη που προβλέπεται στην απόφαση 2012/711/ΚΕΠΠΑ έχει αναπτυχθεί ως ίδιος πόρος της ΕΕ (https://export-control.jrc.ec.europa.eu). Λειτουργεί ως κοινή πλατφόρμα για όλα τα προγράμματα ευαισθητοποίησης της ΕΕ (διπλή χρήση, όπλα, ΣΕΟ). Οι δραστηριότητες που απαριθμούνται στα σημεία 4.2.1 έως 4.2.5 αυξάνουν την προβολή της δικτυακής πύλης ευαισθητοποίησης της ΕΕ και προάγουν την χρήση της. Οι συμμετέχοντες σε δραστηριότητες ευαισθητοποίησης θα πρέπει να ενημερώνονται σχετικά με το ιδιωτικό τμήμα της δικτυακής πύλης το οποίο παρέχει μόνιμη πρόσβαση στους πόρους, τα έγγραφα και τους αρμόδιους επικοινωνίας. Ομοίως, η χρήση της δικτυακής πύλης θα πρέπει να προωθηθεί και σε άλλους υπαλλήλους που δεν μπόρεσαν να συμμετάσχουν άμεσα στις δραστηριότητες βοήθειας και ευαισθητοποίησης.
      9.   ΠΡΟΒΟΛΗ ΤΗΣ ΕΕ
      Ο φορέας υλοποίησης λαμβάνει όλα τα απαραίτητα μέτρα προκειμένου να προβληθεί το γεγονός ότι η δράση χρηματοδοτείται από την Ευρωπαϊκή Ένωση. Τα μέτρα αυτά θα εφαρμοστούν σύμφωνα με το εγχειρίδιο επικοινωνίας και προβολής για τις εξωτερικές δράσεις της ΕΕ που έχει δημοσιεύσει η Ευρωπαϊκή Επιτροπή. Ο φορέας θα εξασφαλίσει έτσι την προβολή της συμβολής της Ένωσης με κατάλληλο σήμα και δημοσιότητα, αναδεικνύοντας τον ρόλο της Ένωσης και ενισχύοντας την ευαισθητοποίηση όσον αφορά τους λόγους οι οποίοι οδήγησαν στην έκδοση της απόφασης, καθώς και τη στήριξη της απόφασης από την Ένωση και τα αποτελέσματα αυτής της εν λόγω στήριξης. Το υλικό που θα παραχθεί από το σχέδιο θα επιδεικνύει σε εμφανές σημείο τη σημαία της Ένωσης σύμφωνα με τις σχετικές κατευθυντήριες γραμμές της Ένωσης.
      Δεδομένου ότι οι σχεδιαζόμενες δραστηριότητες ποικίλλουν σε μεγάλο βαθμό όσον αφορά το περιεχόμενο και τη φύση τους, θα επιλεγούν διάφορα εργαλεία προώθησης, μεταξύ άλλων: παραδοσιακά μέσα, δικτυακοί τόποι, μέσα κοινωνικής δικτύωσης, ενημερωτικό και προωθητικό υλικό συμπεριλαμβανομένων των ενημερωτικών γραφημάτων, φυλλάδια, ενημερωτικά δελτία, δελτία τύπου και άλλα εργαλεία, ανάλογα με την περίπτωση. Οι δημοσιεύσεις και οι δημόσιες εκδηλώσεις στο πλαίσιο του σχεδίου θα φέρουν την απαιτούμενη σήμανση.
      10.   ΔΙΑΡΚΕΙΑ
      Η συνολική εκτιμώμενη διάρκεια του σχεδίου θα είναι 24 μήνες.
      11.   ΥΠΟΒΟΛΗ ΕΚΘΕΣΕΩΝ
      Ο φορέας υλοποίησης εκπονεί τριμηνιαίες τακτικές εκθέσεις, ακόμη και μετά την ολοκλήρωση κάθε δραστηριότητας. Οι εκθέσεις υποβάλλονται στον Ύπατο Εκπρόσωπο το αργότερο έξι εβδομάδες μετά την ολοκλήρωση των σχετικών δραστηριοτήτων.
      12.   ΕΚΤΙΜΩΜΕΝΟ ΣΥΝΟΛΙΚΟ ΚΟΣΤΟΣ ΤΟΥ ΣΧΕΔΙΟΥ ΚΑΙ ΧΡΗΜΑΤΟΔΟΤΙΚΗ ΣΥΝΕΙΣΦΟΡΑ ΤΗΣ ΕΝΩΣΗΣ
      Το συνολικό εκτιμώμενο κόστος του σχεδίου ανέρχεται σε 1 110 000 EUR με συγχρηματοδότηση από τη Γερμανία. Το συνολικό εκτιμώμενο κόστος του χρηματοδοτούμενου από την ΕΕ σχεδίου είναι 999 000 EUR.


Avis juridique important

|

31992D0609

92/609/ΕΟΚ: Απόφαση του Συμβουλίου της 7ης Δεκεμβρίου 1992 σχετικά με τη σύναψη συμφωνιών υπό μορφήν ανταλλαγής επιστολών μεταξύ της Ευρωπαϊκής Οικονομικής Κοινότητας και της Ουγγαρίας για την τροποποίηση της ανταλλαγής επιστολών σχετικά με τη διαμετακόμιση και την αντικατάσταση της ανταλλαγής επιστολών σχετικά με την υποδομή των χερσαίων μεταφορών που υπεγράφησαν στις Βρυξέλλες στις 16 Δεκεμβρίου 1991

Επίσημη Εφημερίδα αριθ. L 407 της 31/12/1992 σ. 0047 - 0047 Φινλανδική ειδική έκδοση: Κεφάλαιο 7 τόμος 4 σ. 0153  Σουηδική ειδική έκδοση: Κεφάλαιο 7 τόμος 4 σ. 0153

ΑΠΟΦΑΣΗ ΤΟΥ ΣΥΜΒΟΥΛΙΟΥ της 7ης Δεκεμβρίου  1992 σχετικά με τη σύναψη συμφωνιών υπό μορφήν ανταλλαγής επιστολών μεταξύ της Ευρωπαϊκής  Οικονομικής Κοινότητας και της Ουγγαρίας για την τροποποίηση της ανταλλαγής επιστολών σχετικά με τη  διαμετακόμιση και την αντικατάσταση της ανταλλαγής επιστολών σχετικά με την υποδομή των χερσαίων  μεταφορών που υπεγράφησαν στις Βρυξέλλες στις 16 Δεκεμβρίου 1991 (92/609/ΕΟΚ)ΤΟ  ΣΥΜΒΟΥΛΙΟ ΤΩΝ ΕΥΡΩΠΑ¨ΙΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 75, την πρόταση της Επιτροπής, την γνώμη του Ευρωπαϊκού Κοινοβουλίου (1), την γνώμη της Οικονομικής και Κοινωνικής Επιτροπής (2), Εκτιμώντας: ότι θα πρέπει να τροποποιηθεί η ανταλλαγή επιστολών μεταξύ της Ευρωπαϊκής Οικονομικής Κοινότητας  και της Ουγγαρίας σχετικά με την διαμετακόμιση και να αντικατασταθεί η ανταλλαγή επιστολών μεταξύ  της Ευρωπαϊκής Οικονομικής Κοινότητας και της Ουγγαρίας σχετικά με την υποδομή των χερσαίων  μεταφορών, που υπεγράφησαν στις Βρυξέλλες στις 16 Δεκεμβρίου 1991, συγχρόνως με την ευρωπαϊκή  συμφωνία και την ενδιάμεση συμφωνία 7ότι θα πρέπει να εγκριθούν οι συμφωνίες υπό μορφή ανταλλαγής  επιστολών που απετέλεσαν αντικείμενο διαπραγματεύσεων για τον σκοπό αυτό, ΑΠΟΦΑΣΙΖΕΙ: Άρθρο 1Οι συμφωνίες υπό μορφή ανταλλαγής επιστολών μεταξύ της Ευρωπαϊκής  Οικονομικής Κοινότητας και της Ουγγαρίας για την τροποποίηση της ανταλλαγής επιστολών σχετικά με τη  διαμετακόμιση και για την αντικατάσταση της ανταλλαγής επιστολών σχετικά με την υποδομή των  χερσαίων μεταφορών που υπεγράφησαν στις Βρυξέλλες στις 16 Δεκεμβρίου 1991 εγκρίνονται εξ ονόματος  της Κοινότητας. Τα κείμενα των συμφωνιών υπό μορφή ανταλλαγής επιστολών επισυνάπτονται στην παρούσα απόφαση. Άρθρο 2Ο Πρόεδρος του Συμβουλίου προβαίνει στην κοινοποίηση που προβλέπεται στις συμφωνίες. Βρυξέλλες, 7 Δεκεμβρίου 1992. Για το ΣυμβούλιοΟ ΠρόεδροςD. HURD(1) ΕΕ αριθ. C 337 της 21. 12. 1992. (2) ΕΕ αριθ. C 313 της 30. 11. 1992, σ. 18.


title: 2011/681/: Απόφαση του Συμβουλίου, της 10ης Οκτωβρίου 2011 , για τον διορισμό ενός μέλους της Ευρωπαϊκής Οικονομικής και Κοινωνικής Επιτροπής από την Ιρλανδία

text:
               14.10.2011

               EL

               Επίσημη Εφημερίδα της Ευρωπαϊκής Ένωσης

               L 269/30

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 10ης Οκτωβρίου 2011
   για τον διορισμό ενός μέλους της Ευρωπαϊκής Οικονομικής και Κοινωνικής Επιτροπής από την Ιρλανδία
   (2011/681/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 302,
   Έχοντας υπόψη την πρόταση της κυβέρνησης της Ιρλανδίας,
   Έχοντας υπόψη τη γνώμη της Ευρωπαϊκής Επιτροπής,
   Εκτιμώντας τα ακόλουθα:

               (1)

               Το Συμβούλιο εξέδωσε, στις 13 Σεπτεμβρίου 2010, την απόφαση 2010/570/ΕΕ, για τον διορισμό των μελών της Ευρωπαϊκής Οικονομικής και Κοινωνικής Επιτροπής, για την περίοδο από 21 Σεπτεμβρίου 2010 έως 20 Σεπτεμβρίου 2015 (1).

               (2)

               Μετά το πέρας της θητείας της κ. Jillian VAN TURNHOUT κενώθηκε μια θέση μέλους της Ευρωπαϊκής Οικονομικής και Κοινωνικής Επιτροπής,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο κ. Seamus BOLAND, Chief Executive Officer, Irish Rural Link, διορίζεται μέλος της Ευρωπαϊκής Οικονομικής και Κοινωνικής Επιτροπής για το υπόλοιπο της θητείας, δηλαδή έως τις 20 Σεπτεμβρίου 2015.
   Άρθρο 2
   Η παρούσα απόφαση αρχίζει να ισχύει από την ημερομηνία της έκδοσής της.

      Λουξεμβούργο, 10 Οκτωβρίου 2011.

            Για το Συμβούλιο

            Ο Πρόεδρος

         A. KRASZEWSKI

      (1)  ΕΕ L 251 της 25.9.2010, σ. 8.


title: 2013/238/ΕΕ: Απόφαση του Συμβουλίου, της 21ης Μαΐου 2013 , για τον διορισμό τεσσάρων τακτικών και τριών αναπληρωματικών μελών από το Ηνωμένο Βασίλειο στην Επιτροπή των Περιφερειών

text:
               28.5.2013

               EL

               Επίσημη Εφημερίδα της Ευρωπαϊκής Ένωσης

               L 141/42

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 21ης Μαΐου 2013
   για τον διορισμό τεσσάρων τακτικών και τριών αναπληρωματικών μελών από το Ηνωμένο Βασίλειο στην Επιτροπή των Περιφερειών
   (2013/238/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 305,
   Έχοντας υπόψη την πρόταση της βρετανικής κυβέρνησης,
   Εκτιμώντας τα ακόλουθα:

               (1)

               Στις 22 Δεκεμβρίου 2009 και στις 18 Ιανουαρίου 2010 το Συμβούλιο εξέδωσε τις αποφάσεις 2009/1014/ΕΕ (1) και 2010/29/ΕΕ (2) για τον διορισμό των τακτικών και αναπληρωματικών μελών της Επιτροπής των Περιφερειών, για την περίοδο από 26 Ιανουαρίου 2010 έως 25 Ιανουαρίου 2015.

               (2)

               Τέσσερις θέσεις τακτικών μελών της Επιτροπής των Περιφερειών έμειναν κενές λόγω της λήξης της θητείας της κ. Amanda BYRNE, της κ. Christine CHAPMAN, της κ. Flo CLUCAS και του κ. Roger KNOX. Δύο θέσεις αναπληρωματικών μελών της Επιτροπής των Περιφερειών έμειναν κενές λόγω της λήξης της θητείας του κ. Peter MOORE και του κ. Sandy PARK. Μία θέση αναπληρωματικού μέλους της Επιτροπής των Περιφερειών έμεινε κενή λόγω της λήξης της θητείας της κ. Paula BAKER,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζονται στην Επιτροπή των Περιφερειών, για το εναπομένον διάστημα της θητείας, ήτοι έως τις 25 Ιανουαρίου 2015:

               α)

               ως τακτικά μέλη:

                           —

                           ο κ. Mick ANTONIW, Member of the National Assembly for Wales

                           —

                           η κ. Paula BAKER, Councillor, Basingstoke and Deane Council

                           —

                           ο κ. Anthony Gerard BUCHANAN, Councillor, East Renfrewshire Council

                           —

                           η κ. Dee SHARPE, Councillor, East Riding of Yorkshire Council

                     και

               β)

               ως αναπληρωματικά μέλη:

                           —

                           η κ. Barbara GRANT, Councillor, East Renfrewshire Council

                           —

                           ο κ. Stewart GOLTON, Councillor, Leeds Council

                           —

                           η κ. Margaret LISHMAN, Councillor, Burnley Council.

         Άρθρο 2
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 21 Μαΐου 2013.

            Για το Συμβούλιο

            Ο Πρόεδρος

         E. GILMORE

      (1)  ΕΕ L 348 της 29.12.2009, σ. 22.

      (2)  ΕΕ L 12 της 19.1.2010, σ. 11.


Avis juridique important

|

31995D0041

95/41/ΕΚ: Απόφαση του Συμβουλίου της 16ης Ιανουαρίου 1995 για το διορισμό αναπληρωματικού μέλους της Επιτροπής Περιφερειών

Επίσημη Εφημερίδα αριθ. L 050 της 07/03/1995 σ. 0032 - 0032

ΑΠΟΦΑΣΗ ΤΟΥ ΣΥΜΒΟΥΛΙΟΥ της 16ης Ιανουαρίου 1995 για το διορισμό αναπληρωματικού μέλους της Επιτροπής Περιφερειών (95/41/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας, και ιδίως το άρθρο 198 Α,  την απόφαση του Συμβουλίου της 26ης Ιανουαρίου 1994 περί διορισμού των τακτικών και αναπληρωματικών μελών της Επιτροπής Περιφερειών για την περίοδο από τις 26 Ιανουαρίου 1994 μέχρι τις 25 Ιανουαρίου 1998 (1),  Εκτιμώντας ότι μια έδρα αναπληρωματικού μέλους της εν λόγω επιτροπής είναι κενή λόγω της παραίτησης του κ. Benedetto Barranu, η οποία γνωστοποιήθηκε στο Συμβούλιο στις 8 Δεκεμβρίου 1994,  Έχοντας υπόψη την πρόταση της ιταλικής κυβέρνησης,  ΑΠΟΦΑΣΙΖΕΙ:   Άρθρο μόνο  Ο κ. Antonio Sassu διορίζεται αναπληρωματικό μέλος της Επιτροπής Περιφερειών σε αντικατάσταση του κ. Benedetto Barranu για το υπόλοιπο διάστημα της θητείας του τελευταίου, δηλαδή μέχρι τις 25 Ιανουαρίου 1998.  Βρυξέλλες, 16 Ιανουαρίου 1995.  Για το Συμβούλιο Ο Πρόεδρος E. ALPHANDERY  (1) ΕΕ αριθ. L 31 της 4. 2. 1994, σ. 29.


Avis juridique important

|

31992D0624

92/624/ΕΚΑΧ: Απόφαση της Επιτροπής της 7ης Δεκεμβρίου 1992 σχετικά με τη σύναψη, εξ ονόματος της Ευρωπαϊκής Κοινότητας Άνθρακα και Χάλυβα, της συμφωνίας με τη μορφή ανταλλαγής επιστολών μεταξύ της Ευρωπαϊκής Κοινότητας Άνθρακα και Χάλυβα και της Ευρωπαϊκής Οικονομικής Κοινότητας αφενός, και της Τσεχικής και Σλοβακικής Ομοσπονδιακής Δημοκρατίας αφετέρου, για την παράταση της διάρκειας της ενδιάμεσης συμφωνίας που υπογράφηκε μεταξύ των μερών στις Βρυξέλλες στις 16 Δεκεμβρίου 1991

Επίσημη Εφημερίδα αριθ. L 408 της 31/12/1992 σ. 0020 - 0020 Φινλανδική ειδική έκδοση: Κεφάλαιο 11 τόμος 20 σ. 0180  Σουηδική ειδική έκδοση: Κεφάλαιο 11 τόμος 20 σ. 0180

ΑΠΟΦΑΣΗ ΤΗΣ ΕΠΙΤΡΟΠΗΣ της 7ης Δεκεμβρίου 1992 σχετικά με τη σύναψη, εξ ονόματος  της Ευρωπαϊκής Κοινότητας Άνθρακα και Χάλυβα, της συμφωνίας με τη μορφή ανταλλαγής επιστολών μεταξύ  της Ευρωπαϊκής Κοινότητας Άνθρακα και Χάλυβα και της Ευρωπαϊκής Οικονομικής Κοινότητας, αφενός, και  της Τσεχικής και Σλοβακικής Ομοσπονδιακής Δημοκρατίας αφετέρου, για την παράταση της διάρκειας της  ενδιάμεσης συμφωνίας που υπογράφηκε μεταξύ των μερών στις Βρυξέλλες στις 16 Δεκεμβρίου 1991  (92/624/ΕΚΑΧ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη τη συνθήκη για την ίδρυση της Ευρωπαϊκής Κοινότητας Άνρακα και Χάλυβα, και ιδίως την  παράγραφο 1 του άρθρου 95, Εκτιμώντας: ότι, εν αναμονή της ολοκλήρωσης της διαδικασίας επικύρωσης της ευρωπαϊκής συμφωνίας που υπογράφηκε  στις Βρυξέλλες στις 16 Δεκεμβρίου 1991, είναι αναγκαίο να παραταθεί, μετά τις 31 Δεκεμβρίου 1992, η  διάρκεια της ενδιάμεσης συμφωνίας, που υπογράφηκε στις Βρυξέλλες στις 16 Δεκεμβρίου 1991, με τη  σύναψη συμφωνίας με τη μορφή ανταλλαγής επιστολών G Αφού ζητήθηκε η γνώμη της συμβουλευτικής επιτροπής και με την ομόφωνη συγκατάθεση του Συμβουλίου, ΑΠΟΦΑΣΙΖΕΙ: Άρθρο 1 Η συμφωνία με τη μορφή ανταλλαγής επιστολών για την παράταση μετά τις  31 Δεκεμβρίου 1992 της διάρκειας της ενδιάμεσης συμφωνίας, που υπογράφηκε στις Βρυξέλλες στις 16  Δεκεμβρίου 1991 μεταξύ της Ευρωπαϊκής Κοινότητας Άνθρακα και Χάλυβα και της Ευρωπαϊκής Οικονομικής  Κοινότητας, αφενός, και της Τσεχικής και Σλοβακικής Ομοσπονδιακής Δημοκρατίας, αφετέρου, εγκρίνεται  εξ ονόματος της Ευρωπαϊκής Κοινότητας Άνθρακα και Χάλυβα. Το κείμενο της συμφωνίας επισυνάπτεται στην παρούσα απόφαση (1). Άρθρο 2 Ανατίθεται στον Πρόεδρο της Επιτροπής να ορίσει το πρόσωπο που θα υπογράψει τη συμφωνία  που θα δεσμεύει την Επιτροπή. Βρυξέλλες, 7 Δεκεμβρίου 1992. Για την Επιτροπή Ο Πρόεδρος Jacques DELORS   (1) Βλέπε σ. 2 της παρούσας Επίσημης Εφημερίδας.


title: 2005/269/EK: Απόφαση του Συμβουλίου, της 28ης Φεβρουαρίου 2005, για τη σύναψη της συμφωνίας σύνδεσης μεταξύ της Ευρωπαϊκής Κοινότητας και των κρατών μελών της αφενός, και της Δημοκρατίας της Χιλής αφετέρου

text:
               2.4.2005

               EL

               Επίσημη Εφημερίδα της Ευρωπαϊκής Ένωσης

               L 84/19

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 28ης Φεβρουαρίου 2005
   για τη σύναψη της συμφωνίας σύνδεσης μεταξύ της Ευρωπαϊκής Κοινότητας και των κρατών μελών της αφενός, και της Δημοκρατίας της Χιλής αφετέρου
   (2005/269/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 310, σε συνδυασμό με το άρθρο 300 παράγραφος 2 πρώτο εδάφιο δεύτερη πρόταση και το άρθρο 300 παράγραφος 3 δεύτερο εδάφιο,
   την πρόταση της Επιτροπής,
   τη σύμφωνη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Η συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου (εφεξής καλούμενη «συμφωνία σύνδεσης») υπεγράφη εξ ονόματος της Κοινότητας, στις Βρυξέλλες την 18η Νοεμβρίου 2002 και θα πρέπει να εγκριθεί.

               (2)

               Η συμφωνία σύνδεσης πρέπει να εγκριθεί,

         ΑΠΟΦΑΣΙΖΕΙ:
   Άρθρο 1
   1.   Η συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου (εφεξής καλούμενη «συμφωνία σύνδεσης»), καθώς και τα παραρτήματα και πρωτόκολλα που επισυνάπτονται σ’ αυτήν και οι δηλώσεις που διατυπώνει η Κοινότητα μονομερώς ή από κοινού με το άλλο συμβαλλόμενο μέρος και επισυνάπτονται στην Τελική Πράξη εγκρίνονται εξ ονόματος της Κοινότητας.
   2.   Τα κείμενα που αναφέρονται στην παράγραφο 1 επισυνάπτονται στην παρούσα απόφαση (2).
   Άρθρο 2
   1.   Η θέση που λαμβάνει η Κοινότητα στο συμβούλιο σύνδεσης και στην επιτροπή σύνδεσης που ιδρύονται βάσει της συμφωνίας σύνδεσης, εγκρίνεται από το Συμβούλιο, βάσει πρότασης της Επιτροπής, σύμφωνα με τις αντίστοιχες διατάξεις της συνθήκης.
   2.   Αντιπρόσωπος του Συμβουλίου προεδρεύει στο συμβούλιο σύνδεσης και παρουσιάζει τη θέση της Κοινότητας. Αντιπρόσωπος της Επιτροπής προεδρεύει στην επιτροπή σύνδεσης και παρουσιάζει τη θέση της Κοινότητας.
   3.   Η Κοινότητα εκπροσωπείται από την Επιτροπή στις ειδικές επιτροπές που συγκροτούνται βάσει της συμφωνίας ή ιδρύονται από το συμβούλιο σύνδεσης σύμφωνα με το άρθρο 7 αυτής.
   Άρθρο 3
   1.   Για την εφαρμογή της παραγράφου 2 του άρθρου 29 του παραρτήματος V της συμφωνίας σύνδεσης, η Επιτροπή εξουσιοδοτείται, σύμφωνα με τη διαδικασία που καθορίζεται από το άρθρο 75 του κανονισμού (ΕΚ) αριθ. 1493/1999 (3), να συνάψει τις πράξεις που απαιτούνται για την τροποποίηση της συμφωνίας.
   2.   Για την εφαρμογή της παραγράφου 2 του άρθρου 16 του παραρτήματος VΙ της συμφωνίας σύνδεσης, η Επιτροπή εξουσιοδοτείται, σύμφωνα με τη διαδικασία που καθορίζεται από το άρθρο 15 του κανονισμού (ΕΟΚ) αριθ. 1576/89 (4), να συνάψει τις πράξεις που απαιτούνται για την τροποποίηση της συμφωνίας.
   Άρθρο 4
   Ο πρόεδρος του Συμβουλίου προβαίνει στη γνωστοποίηση που προβλέπεται από την παράγραφο 1 του άρθρου 198 της συμφωνίας εξ ονόματος της Κοινότητας.

      Βρυξέλλες, 28 Φεβρουαρίου 2005.

            Για το Συμβούλιο

            Ο Πρόεδρος

         F. BODEN

      (1)  Γνώμη του Ευρωπαϊκού Κοινοβουλίου της 12ης Φεβρουαρίου 2003.

      (2)  Βλέπε ΕΕ L 352 της 30.12.2002, σ. 3 και ΕΕ L 332 της 19.12.2003, σ. 64.

      (3)  ΕΕ L 179 της 14.7.1999, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1795/2003 της Επιτροπής (ΕΕ L 262 της 14.10.2003, σ. 13).

      (4)  ΕΕ L 160 της 12.6.1989, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).


Avis juridique important

|

31998D0444

98/444/ΕΚ: Απόφαση αριθ. 169 της 11ης Ιουνίου 1998 της διοικητικής επιτροπής των Ευρωπαϊκών Κοινοτήτων για την κοινωνική ασφάλιση των διακινουμένων εργαζομένων σχετικά με τον τρόπο λειτουργίας και την σύνθεση της τεχνικής επιτροπής για την επεξεργασία δεδομένων της διοικητικής επιτροπής για την κοινωνική ασφάλεια των διακινουμένων εργαζομένων (Κείμενο που παρουσιάζει ενδιαφέρον για τον ΕΟΧ)

Επίσημη Εφημερίδα αριθ. L 195 της 11/07/1998 σ. 0046 - 0049

ΑΠΟΦΑΣΗ αριθ. 169 της 11ης Ιουνίου 1998 σχετικά με τον τρόπο λειτουργίας και την σύνθεση της τεχνικής επιτροπής για την επεξεργασία δεδομένων της διοικητικής επιτροπής για την κοινωνική ασφάλεια των διακινουμένων εργαζομένων (Κείμενο που παρουσιάζει ενδιαφέρον για τον ΕΟΧ) (98/444/ΕΚ)Η ΔΙΟΙΚΗΤΙΚΗ ΕΠΙΤΡΟΠΗ ΓΙΑ ΤΗΝ ΚΟΙΝΩΝΙΚΗ ΑΣΦΑΛΕΙΑ ΤΩΝ ΔΙΑΚΙΝΟΥΜΕΝΩΝ ΕΡΓΑΖΟΜΕΝΩΝ,Έχοντας υπόψη:το άρθρο 81 στοιχείο δ) του κανονισμού (ΕΟΚ) αριθ. 1408/71, σύμφωνα με το οποίο η διοικητική επιτροπή προάγει και αναπτύσσει την συνεργασία μεταξύ των κρατών μελών εκσυγχρονίζοντας τις διαδικασίες για την ανταλλαγή πληροφοριών, ειδικότερα μέσω προσαρμογής της ροής των πληροφοριών μεταξύ των φορέων στις τηλεματικές ανταλλαγές, λαμβάνοντας υπόψη την ανάπτυξη της επεξεργασίας δεδομένων σε κάθε κράτος μέλος με στόχο την επιτάχυνση της χορήγησης των παροχών,το άρθρο 117γ παράγραφος 1 του κανονισμού (ΕΟΚ) αριθ. 574/72, σύμφωνα με το οποίο η διοικητική επιτροπή συστήνει και καθορίζει τον τρόπο λειτουργίας και την σύνθεση της τεχνικής επιτροπής, η οποία σύμφωνα με τα άρθρα 117, 117α και 117β, συντάσσει εκθέσεις και διατυπώνει αιτιολογημένη γνώμη πριν από τη λήψη αποφάσεων,ΑΠΟΦΑΣΙΖΕΙ:Άρθρο 1 1. Η διοικητική επιτροπή για την κοινωνική ασφάλεια των διακινουμένων εργαζομένων συστήνει τεχνική επιτροπή για την επεξεργασία δεδομένων, που προβλέπεται στο άρθρο 117γ παράγραφος 1 του κανονισμού (ΕΟΚ) αριθ. 574/72, την αποκαλούμενη στο εξής «τεχνική επιτροπή».2. Η τεχνική επιτροπή έχει τα καθήκοντα, που αναφέρονται στο άρθρο 117γ παράγραφος 2 του κανονισμού (ΕΟΚ) αριθ. 574/72.3. Η στρατηγική εντολή, όσον αφορά στα ειδικά καθήκοντα της τεχνικής επιτροπής ορίζεται από τη διοικητική επιτροπή για την κοινωνική ασφάλεια των διακινουμένων εργαζομένων, η οποία μπορεί να τροποποιεί την εντολή αυτή, όποτε τούτο κρίνεται αναγκαίο.Άρθρο 2 Η τεχνική επιτροπή εγκρίνει τις εκθέσεις και τις αιτιολογημένες γνώμες της, όπου χρειάζεται, βάσει τεχνικών εγγράφων και μελετών. Μπορεί να ζητήσει από τις εθνικές διοικήσεις κάθε εύλογη πληροφορία, την οποία κρίνει αναγκαία για την διεύρυνση των θεμάτων, που υποβάλλονται σ' αυτήν προς εξέταση.Άρθρο 3 1. Η τεχνική επιτροπή αποτελείται από δύο μέλη εκάστου κράτους μέλους, το ένα από τα οποία ορίζεται ως τακτικό και το άλλο ως αναπληρωματικό. Τα ονόματα των μελών που ορίζονται από έκαστο κράτος μέλος, θα κοινοποιούνται στον γενικό γραμματέα της διοικητικής επιτροπής από τον κυβερνητικό εκπρόσωπο του κράτους μέλους στη διοικητική επιτροπή.2. Οι εκθέσεις και οι αιτιολογημένες γνώμες εγκρίνονται με απλή πλειοψηφία των παρόντων μελών. Κάθε κράτος μέλος έχει μία ψήφο, αυτήν του τακτικού μέλους και κατά την απουσία του του αναπληρωματικού. Οι εκθέσεις ή οι αιτιολογημένες γνώμες της τεχνικής επιτροπής πρέπει να αναφέρουν, κατά πόσον εγκρίθηκαν ομόφωνα ή με απλή πλειοψηφία. Πρέπει επίσης να αναφέρουν τα συμπεράσματα ή τις επιφυλάξεις της μειοψηφίας, που τυχόν υπάρχει. Οι εκθέσεις και οι αιτιολογημένες γνώμες είναι τότε μόνον έγκυρες, όταν έχουν εγκριθεί παρουσία τουλάχιστον δώδεκα μελών.3. Ο εκπρόσωπος της Επιτροπής των Ευρωπαϊκών Κοινοτήτων ή το πρόσωπο που ορίζει ο ίδιος έχει συμβουλευτικές αρμοδιότητες στα πλαίσια της τεχνικής επιτροπής.Άρθρο 4 Καθήκοντα προέδρου της τεχνικής επιτροπής αναλαμβάνει ανά εξάμηνο είτε ο τακτικός είτε άλλος οριζόμενος υπάλληλος του κράτους του οποίου ο εκπρόσωπος στη διοικητική επιτροπή ασκεί την προεδρία της εν λόγω Επιτροπής για την ίδια περίοδο. Ο πρόεδρος της τεχνικής επιτροπής υποβάλλει έκθεση σχετικά με τις δραστηριότητές της, όποτε το απαιτήσει ο πρόεδρος της διοικητικής επιτροπής.Άρθρο 5 Κατ' εξαίρεση, η τεχνική επιτροπή μπορεί να προτείνει την συγκρότηση ad hoc ομάδων εργασίας για την εξέταση ειδικών θεμάτων. Η σχετική πρόταση περιγράφει τις ενέργειες, που πρέπει να υλοποιηθούν, το χρονοδιάγραμμα ολοκλήρωσης και τις χρηματοδοτικές συνέπειές τους. Η πρόταση υποβάλλεται στη διοικητική επιτροπή, η οποία αποφασίζει, κατά πόσον είναι αναγκαία η συγκρότηση της εν λόγω ad hoc ομάδας.Άρθρο 6 Η γραμματεία της διοικητικής επιτροπής προετοιμάζει και οργανώνει τις συνεδριάσεις της τεχνικής επιτροπής και συντάσσει τα πρακτικά.Άρθρο 7 Η τεχνική επιτροπή υποβάλλει προς έγκριση στη διοικητική επιτροπή λεπτομερές πρόγραμμα εργασίας, που καταρτίζεται σύμφωνα με τη στρατηγική εντολή. Η τεχνική επιτροπή υποβάλλει επίσης ετησίως στη διοικητική επιτροπή έκθεση σχετικά με τις δραστηριότητές της και τα αποτελέσματά τους σε σχέση με το πρόγραμμα εργασίας καθώς και τυχόν προτάσεις για την τροποποίησή του.Άρθρο 8 Κάθε προτεινόμενη δραστηριότητα της τεχνικής επιτροπής, που συνεπάγεται δαπάνες, που επιβαρύνουν την Επιτροπή των Ευρωπαϊκών Κοινοτήτων, πρέπει να εγκρίνεται από τον εκπρόσωπο του θεσμικού αυτού οργάνου.Άρθρο 9 Το γλωσσικό καθεστώς της τεχνικής επιτροπής είναι αυτό που ορίζεται από τον κανονισμό αριθ. 1 του Συμβουλίου, της 15ης Απριλίου 1958, όπως τροποποιήθηκε από το παράρτημα Ι της πράξης περί των όρων προσχώρησης και των προσαρμογών των συνθηκών του έτους 1972, το παράρτημα Ι της πράξης περί των όρων προσχώρησης της Ελληνικής Δημοκρατίας και των προσαρμογών των συνθηκών του έτους 1979, το παράρτημα Ι της πράξης περί των όρων προσχώρησης του Βασιλείου της Ισπανίας και της Πορτογαλικής Δημοκρατίας και των προσαρμογών των συνθηκών του έτους 1985 και το παράρτημα Ι της πράξης περί των όρων προσχώρησης της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας, καθώς και των προσαρμογών των συνθηκών των ετών 1994 και 1995.Άρθρο 10 Οι συμπληρωματικοί κανόνες που αναφέρονται στο συνημμένο παράρτημα, τυγχάνουν επίσης εφαρμογής από την τεχνική επιτροπή.Άρθρο 11 Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων. Αρχίζει να ισχύει την 1η Ιουλίου 1998.Peter CLEASBYΟ πρόεδρος της διοικητικής επιτροπήςΠΑΡΑΡΤΗΜΑ Συμπληρωματικές διατάξεις για την τεχνική επιτροπή 1. ΣΥΜΜΕΤΟΧΗ ΣΤΙΣ ΣΥΝΕΔΡΙΑΣΕΙΣ α) Αν ο εν ενεργεία πρόεδρος κωλύεται να συμμετάσχει σε συνεδρίαση της τεχνικής επιτροπής, την προεδρία της συνεδρίασης ασκεί ένας από τους λοιπούς ορισθέντες από το κράτος του υπαλλήλους.β) Τα μέλη μπορούν να συνοδεύονται στις συνεδριάσεις της τεχνικής επιτροπής από έναν ή περισσότερους εμπειρογνώμονες, εάν τούτο είναι αναγκαίο λόγω της φύσης των θεμάτων, που πρόκειται να εξετασθούν. Κάθε αντιπροσωπεία δεν δύναται, κατά κανόνα, να περιλαμβάνει περισσότερα από τέσσερα άτομα.γ) Ο γενικός γραμματέας της διοικητικής επιτροπής ή, σε περίπτωση κωλύματος, ένα μέλος της γραμματείας, που ορίζει ο ίδιος, συμμετέχει σε όλες τις συνεδριάσεις της τεχνικής επιτροπής και των ad-hoc ομάδων εργασίας. Μπορεί να συνοδεύεται από μέλη της γραμματείας, τα οποία ορίζει ο γενικός γραμματέας.δ) Ο εκπρόσωπος της Επιτροπής των Ευρωπαϊκών Κοινοτήτων ή ένα πρόσωπο, που ορίζει ο ίδιος, μπορεί να παρευρίσκεται σε κάθε συνεδρίαση της τεχνικής επιτροπής ή των ad-hoc ομάδων εργασίας και μπορεί να συνοδεύεται από πρόσωπο, που ορίζει ο ίδιος. Στις συνεδριάσεις αυτές μπορούν επιπλέον να συμμετάσχουν εκπρόσωποι άλλων Γενικών Διευθύνσεων της Επιτροπής των Ευρωπαϊκών Κοινοτήτων, εφόσον το προς συζήτηση θέμα τις αφορά.2. ΨΗΦΟΦΟΡΙΑ α) Όταν το τακτικό μέλος της τεχνικής επιτροπής ασκεί καθήκοντα προέδρου, μπορεί να ψηφίσει αντ' αυτού ο αναπληρωτής του.β) Η ψηφοφορία λαμβάνει χώρα ονομαστικά με αλφαβητική σειρά, αρχίζοντας από τη χώρα, που ακολουθεί εκείνη της οποίας ο αντιπρόσωπος προεδρεύει της τεχνικής επιτροπής.γ) Κάθε μέλος που είναι παρόν κατά τη θέση μιας πρότασης σε ψηφοφορία, και απέχει αυτής, καλείται από τον πρόεδρο, μετά την ονομαστική πρόσκληση, να καταστήσει γνωστά, εάν το επιθυμεί, τα αίτια της αποχής του.δ) Εάν απέχει η πλειοψηφία των παρόντων μελών, η πρόταση, που υποβάλλεται σε ψηφοφορία, θεωρείται, ότι δεν ελήφθη υπόψη.3. ΗΜΕΡΗΣΙΑ ΔΙΑΤΑΞΗ α) Η προσωρινή ημερήσια διάταξη κάθε συνεδρίασης της τεχνικής επιτροπής διαμορφώνεται από τον γενικό γραμματέα της διοικητικής επιτροπής, μετά από συνεννόηση με τον πρόεδρο της τεχνικής επιτροπής και τον εκπρόσωπο της Επιτροπής των Ευρωπαϊκών Κοινοτήτων. Πριν από οποιαδήποτε πρόταση για την εγγραφή ενός θέματος στην ημερησία διάταξη, ο γενικός γραμματέας μπορεί, όπου τούτο κρίνεται απαραίτητο, να ζητήσει από τις ενδιαφερόμενες αντιπροσωπείες να του καταστήσουν εγγράφως γνωστή τη γνώμη τους σχετικά με το προτεινόμενο θέμα.β) Η προσωρινή ημερήσια διάταξη περιλαμβάνει κατ' αρχήν θέματα, για τα οποία τουλάχιστον είκοσι εργάσιμες ημέρες πριν από την έναρξη της συνεδρίασης έχει υποβληθεί σχετικό αίτημα από μέλος ή τον εκπρόσωπο της Επιτροπής των Ευρωπαϊκών Κοινοτήτων και, όπου τούτο απαιτείται, έχει παραληφθεί από τη γραμματεία της διοικητικής επιτροπής σχετικό υπόμνημα.γ) Η προσωρινή ημερήσια διάταξη αποστέλλεται στα μέλη της τεχνικής επιτροπής, στον εκπρόσωπο της Επιτροπής των Ευρωπαϊκών Κοινοτήτων και στα πρόσωπα, που αναμένεται να συμμετάσχουν στη συνεδρίαση, τουλάχιστον δέκα εργάσιμες ημέρες πριν από την έναρξη της συνεδρίασης. Τα έγγραφα, που αναφέρονται στα θέματα της ημερήσιας διάταξης, πρέπει να αποστέλλονται μόλις είναι διαθέσιμα.δ) Κατά την έναρξη κάθε συνεδρίασης η τεχνική επιτροπή εγκρίνει την ημερήσια διάταξη. Απαιτείται ομοφωνία της τεχνικής επιτροπής για την εγγραφή στην ημερήσια διάταξη άλλου θέματος εκτός αυτών που περιλαμβάνονται στην προσωρινή ημερήσια διάταξη. Εκτός από επείγουσες περιπτώσεις, τα μέλη της τεχνικής επιτροπής μπορούν να επιφυλάσσονται ως προς την οριστική τους θέση μέχρι την επόμενη συνεδρίαση, όσον αφορά στα θέματα, που είναι εγγεγραμμένα στην προσωρινή ημερήσια διάταξη, για τα οποία δεν έλαβαν τα σχετικά έγγραφα στη γλώσσα τους πέντε εργάσιμες ημέρες πριν από την έναρξη της συνεδρίασης.4. AD HOC ΟΜΑΔΕΣ ΕΡΓΑΣΙΑΣ α) Οι ad-hoc ομάδες εργασίας τελούν υπό την προεδρία ενός εμπειρογνώμονα, που ορίζεται από τον πρόεδρο της τεχνικής επιτροπής μετά από συννενόηση με τον εκπρόσωπο της Επιτροπής των Ευρωπαϊκών Κοινοτήτων, ή, ελλείψει αυτού, ενός εμπειρογνώμονα από το κράτος του οποίου ο εκπρόσωπος ασκεί καθήκοντα προέδρου της διοικητικής επιτροπής.β) Ο πρόεδρος της ad-hoc ομάδας εργασίας καλείται στην συνεδρίαση της τεχνικής επιτροπής, κατά τη διάρκεια της οποίας εξετάζεται η έκθεση της ομάδας.5. ΔΙΟΙΚΗΤΙΚΑ ΘΕΜΑΤΑ α) Ο πρόεδρος της τεχνικής επιτροπής μπορεί να δίδει στον γενικό γραμματέα της διοικητικής επιτροπής κάθε οδηγία για την διεξαγωγή των συνεδριάσεων και την εκτέλεση των εργασιών που ανάγονται στις αρμοδιότητες της τεχνικής επιτροπής.β) Η τεχνική επιτροπή συγκαλείται μετά από πρόσκληση, η οποία αποστέλλεται από τον γενικό γραμματέα της διοικητικής επιτροπής, μετά από συννενόηση με τον πρόεδρο της τεχνικής επιτροπής στα μέλη και στον εκπρόσωπο της Επιτροπής των Ευρωπαϊκών Κοινοτήτων δέκα εργάσιμες ημέρες πριν από τη συνεδρίαση.γ) Για κάθε συνεδρίαση τηρούνται πρακτικά, τα οποία υποβάλλονται προς έγκριση κατ' αρχήν κατά την προσεχή συνεδρίαση.δ) Ο πρόεδρος υπογράφει τα έγγραφα της τεχνικής επιτροπής.


Avis juridique important

|

31992D0550

92/550/ΕΚΑΧ: Απόφαση του Συμβουλίου της 13ης Νοεμβρίου 1992 για την τροποποίηση της απόφασης 76/228/ΕΚΑΧ σχετικά με τη χορήγηση ημερήσιας αποζημίωσης κατά την επιστροφή των εξόδων ταξιδίου στα μέλη της Συμβουλευτικής Επιτροπής της Ευρωπαϊκής Κοινότητας Άνθρακα και Χάλυβα

Επίσημη Εφημερίδα αριθ. L 353 της 03/12/1992 σ. 0029 - 0029 Φινλανδική ειδική έκδοση: Κεφάλαιο 1 τόμος 2 σ. 0172  Σουηδική ειδική έκδοση: Κεφάλαιο 1 τόμος 2 σ. 0172

ΑΠΟΦΑΣΗ ΤΟΥ ΣΥΜΒΟΥΛΙΟΥτης 13ης Νοεμβρίου 1992 για την τροποποίηση της απόφασης 76/228/ΕΚΑΧ  σχετικά με τη χορήγηση ημερήσιας αποζημίωσης και την επιστροφή των εξόδων ταξιδίου στα μέλη της  Συμβουλευτικής Επιτροπής της Ευρωπαϊκής Κοινότητας Άνθρακα και Χάλυβα (92/550/ΕΚΑΧ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 18, τη συνθήκη για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων, και  ιδίως το άρθρο 6, Εκτιμώντας ότι είναι σκόπιμο να αναπροσαρμοστεί το ύψος των ημερήσιων αποζημιώσεων που χορηγούνται  στα μέλη της Συμβουλευτικής Επιτροπής της Ευρωπαϊκής Κοινότητας Άνθρακα και Χάλυβα για να ληφθεί  υπόψη η αύξηση των δαπανών που καταβάλλουν τα μέλη αυτής της Επιτροπής για έξοδα παραμονής, ΑΠΟΦΑΣΙΖΕΙ: Άρθρο 1 Το άρθρο 2 παράγραφος 1 της απόφασης 76/228/ΕΚΑΧ  (1)  αντικαθίσταται από το ακόλουθο κείμενο: «1.  Η ημερήσια αποζημίωση ανέρχεται σε: -  5  700 βελγικά φράγκα ανά ημέρα συνεδριάσεως, -  4  450 βελγικά φράγκα ανά ημέρα ταξιδίου.» Άρθρο 2 Η παρούσα απόφαση αρχίζει να ισχύει την  επόμενη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.  Βρυξέλλες, 13 Νοεμβρίου 1992. Για το Συμβούλιο Ο Πρόεδρος V. BOTTOMLEY


Avis juridique important

|

31998D0443

98/443/EK: Απόφαση αριθ. 168 της 11ης Ιουνίου 1998 της διοικητικής επιτροπής των Ευρωπαϊκών Κοινοτήτων για την κοινωνική ασφάλιση των διακινουμένων εργαζομένων σχετικά με τις τροποποιήσεις που πρέπει να γίνουν στα έντυπα Ε 121 και Ε 127 και την κατάργηση του εντύπου Ε 122 (Κείμενο που παρουσιάζει ενδιαφέρον για τον ΕΟΧ)

Επίσημη Εφημερίδα αριθ. L 195 της 11/07/1998 σ. 0037 - 0045

ΑΠΟΦΑΣΗ αριθ. 168 της 11ης Ιουνίου 1998 σχετικά με τις τροποποιήσεις που πρέπει να γίνουν στα έντυπα Ε 121 και Ε 127 και την κατάργηση του εντύπου Ε 122 (Κείμενο που παρουσιάζει ενδιαφέρον για τον ΕΟΧ) (98/443/ΕΚ)Η ΔΙΟΙΚΗΤΙΚΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΓΙΑ ΤΗΝ ΚΟΙΝΩΝΙΚΗ ΑΣΦΑΛΙΣΗ ΤΩΝ ΔΙΑΚΙΝΟΥΜΕΝΩΝ ΕΡΓΑΖΟΜΕΝΩΝ,Έχοντας υπόψη:το άρθρο 81 στοιχείο α) του κανονισμού (ΕΟΚ) αριθ. 1408/71 του Συμβουλίου, της 14ης Ιουνίου 1971, σχετικά με την εφαρμογή των συστημάτων κοινωνικής ασφάλισης στους μισθωτούς, μη μισθωτούς και στα μέλη των οικογενειών τους που διακινούνται εντός της Κοινότητας, σύμφωνα με το οποίο είναι επιφορτισμένη με την εξέταση όλων των διοικητικών θεμάτων, που απορρέουν από τις διατάξεις του κανονισμού (ΕΟΚ) αριθ. 1408/71 και των μεταγενέστερων κανονισμών,το άρθρο 2 παράγραφος 1 του κανονισμού (ΕΟΚ) αριθ. 574/72 του Συμβουλίου, της 21ης Μαρτίου 1972, σύμφωνα με το οποίο η διοικητική επιτροπή καθορίζει τα υποδείγματα των πιστοποιητικών, βεβαιώσεων, δηλώσεων, αιτήσεων και άλλων εγγράφων, που είναι αναγκαία για την εφαρμογή των κανονισμών,την απόφαση αριθ. 153, της 7ης Οκτωβρίου 1993, σχετικά με τα υποδείγματα των εντύπων, που είναι αναγκαία για την εφαρμογή των κανονισμών (ΕΟΚ) αριθ. 1408/71 και (ΕΟΚ) αριθ. 574/72 του Συμβουλίου (Ε 001, Ε 103-Ε 127),την απόφαση αριθ. 170, της 11ης Ιουνίου 1998, που τροποποιεί την απόφαση αριθ. 141 της 17ης Οκτωβρίου 1989 για την τροποποίηση της απόφασης αριθ. 127 της 17ης Οκτωβρίου 1985 σχετικά με την τήρηση των καταστάσεων που προβλέπονται στο άρθρο 94 παράγραφος 4 και στο άρθρο 95 παράγραφος 4 του κανονισμού (ΕΟΚ) αριθ. 574/72 του Συμβουλίου, της 21ης Μαρτίου 1972,Εκτιμώντας:ότι ο κανονισμός (ΕΚ) αριθ. 3095/95 του Συμβουλίου, της 22ας Δεκεμβρίου 1995 τροποποίησε τον κανονισμό (ΕΟΚ) αριθ. 574/72, αφενός το άρθρο 17 παράγραφος 2 και το άρθρο 30 παράγραφος 1, περιορίζοντας σε ένα έτος τη διάρκεια ισχύος του εντύπου Ε 122, που χορηγείται από τους γερμανικούς, ιταλικούς ή πορτογαλικούς φορείς, και αφετέρου το άρθρο 95 αντικαθιστώντας το μέσο κόστος ανά οικογένεια από το μέσο κόστος ανά άτομο 7ότι, ωστόσο, αυτή η τροποποίηση του άρθρου 95 του κανονισμού (ΕΟΚ) αριθ. 574/72 θα αρχίσει να εφαρμόζεται από την 1η Ιανουαρίου 2002 στις σχέσεις με τη Γαλλία 7ότι ο κανονισμός (ΕΚ) αριθ. 1223/98 του Συμβουλίου, της 4ης Ιουνίου 1998 τροποποίησε τα άρθρα 29 και 31 του κανονισμού (ΕΟΚ) αριθ. 1408/71 και τα άρθρα 29, 30, 31, 93 και 95 του κανονισμού (ΕΟΚ) αριθ. 574/72 7ότι πρέπει, συνεπώς, να προσαρμοστούν τα έντυπα Ε 121 και Ε 127 και να καταργηθεί το έντυπο Ε 122 7ότι η συμφωνία για τον Ευρωπαϊκό Οικονομικό Χώρο της 2ας Μαΐου 1992, που συμπληρώθηκε από το πρωτόκολλο της 17ης Μαρτίου 1993, παράρτημα VI, θέτει σε εφαρμογή τους κανονισμούς (ΕΟΚ) αριθ. 1408/71 και (ΕΟΚ) αριθ. 574/72 στον ΕΟΧ 7ότι με την απόφαση της μεικτής επιτροπής του ΕΟΧ, τα υποδείγματα των εντύπων, που είναι αναγκαία για την εφαρμογή των κανονισμών (ΕΟΚ) αριθ. 1408/71 και (ΕΟΚ) αριθ. 574/72 θα προσαρμοστούν και θα χρησιμοποιούνται στον ΕΟΧ 7ότι, για πρακτικούς λόγους, πρέπει να χρησιμοποιούνται ίδια έντυπα στην Κοινότητα και στον ΕΟΧ 7ότι η γλώσσα έκδοσης των εντύπων αποτελεί ανιτκείμενο της σύστασης αριθ. 15 της διοικητικής επιτροπής,ΑΠΟΦΑΣΙΖΕΙ:1. Τα υποδείγματα των εντύπων Ε 121 και Ε 127, που περιέχονται στην απόφαση αριθ. 153 της 7ης Οκτωβρίου 1993, αντικαθίστανται από τα συνημμένα υποδείγματα και καταργείται το υπόδειγμα του εντύπου Ε 122, που περιέχεται στην ίδια απόφαση.2. Για κάθε δικαιούχο σύνταξης και για κάθε μέλος της οικογένειας δικαιούχου σύνταξης είναι απαραίτητο να συμπληρωθεί ένα έντυπο Ε 121 και ένα έντυπο Ε 127 ξεχωριστά.3. Οι αρμόδιες αρχές των κρατών μελών θέτουν στη διάθεση των ενδιαφερομένων (δικαιούχων, φορέων, εργοδοτών κ.λπ.) τα έντυπα βάσει των συνημμένων υποδειγμάτων. Ωστόσο, τα έντυπα Ε 121, που ισχύουν κατά την ημερομηνία εφαρμογής της παρούσας απόφασης, εξακολουθούν να ισχύουν έως την ακύρωση ή/και αντικατάσταση από το νέο υπόδειγμα του εντύπου Ε 121, εφόσον πρόκειται αποκλειστικά για τον ίδιο δικαιούχο σύνταξης και αποκλειομένων, κατά συνέπεια, των μελών της οικογένειάς του.4. Όλα τα έντυπα είναι διαθέσιμα στις επίσημες γλώσσες της Κοινότητας και παρουσιάζονται κατά τρόπον, ώστε οι διάφορες εκδόσεις να αντιστοιχούν απολύτως, όταν τίθενται η μία επάνω στην άλλη και να μπορούν οι παραλήπτες (δικαιούχοι, φορείς, εργοδότες κ.λπ.) να λαμβάνουν το έντυπο τυπωμένο στην εθνική τους γλώσσα.5. Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων. Η παρούσα απόφαση θα αρχίσει να εφαρμόζεται την 1η Ιανουαρίου 1998. Ωστόσο, στις σχέσεις με την Γαλλία, θα αρχίσει να εφαρμόζεται την 1η Ιανουαρίου 2002.Peter CLEASBYΟ πρόεδρος της διοικητικής επιτροπής>ΑΡΧΗ ΓΡΑΦΗΚΟΥ>>ΤΕΛΟΣ ΓΡΑΦΗΚΟΥ>


title: 2012/608/ΕΕ: Απόφαση του Ευρωπαϊκού Κοινοβουλίου, της 10ης Μαΐου 2012 , σχετικά με την απαλλαγή για την εκτέλεση του προϋπολογισμού της κοινής επιχείρησης ENIAC για το οικονομικό έτος 2010

text:
               17.10.2012

               EL

               Επίσημη Εφημερίδα της Ευρωπαϊκής Ένωσης

               L 286/320

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2012
   σχετικά με την απαλλαγή για την εκτέλεση του προϋπολογισμού της κοινής επιχείρησης ENIAC για το οικονομικό έτος 2010
   (2012/608/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους τελικούς ετήσιους λογαριασμούς της κοινής επιχείρησης ENIAC για το οικονομικό έτος 2010,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της κοινής επιχείρησης ENIAC για το οικονομικό έτος 2010, συνοδευόμενη από τις απαντήσεις της κοινής επιχείρησης (1),

               —

               έχοντας υπόψη τη σύσταση του Συμβουλίου της 21ης Φεβρουαρίου 2012 (06086/2012 - C7-0050/2012),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΚ) αριθ. 72/2008 του Συμβουλίου, της 20ής Δεκεμβρίου 2007, για τη σύσταση της «κοινής επιχείρησης ENIAC» (3),

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A7-0112/2012),

               1.

               χορηγεί απαλλαγή στον εκτελεστικό διευθυντή της κοινής επιχείρησης ENIAC για την εκτέλεση του προϋπολογισμού της κοινής επιχείρησης για το οικονομικό έτος 2010·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση, καθώς και το ψήφισμα που αποτελεί αναπόσπαστο μέρος της, στον εκτελεστικό διευθυντή της κοινής επιχείρησης ENIAC, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 368 της 16.12.2011, σ. 48.

      (2)  ΕΕ L 248 της 16.9.2002, σ. 1.

      (3)  ΕΕ L 30 της 4.2.2008, σ. 21.

      (4)  ΕΕ L 357 της 31.12.2002, σ. 72.
    ---documentbreak---

               17.10.2012

               EL

               Επίσημη Εφημερίδα της Ευρωπαϊκής Ένωσης

               L 286/321

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2012
   το οποίο περιέχει τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή για την εκτέλεση του προϋπολογισμού της κοινής επιχείρησης ENIAC για το οικονομικό έτος 2010
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους τελικούς ετήσιους λογαριασμούς της κοινής επιχείρησης ENIAC για το οικονομικό έτος 2010,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της κοινής επιχείρησης ENIAC για το οικονομικό έτος 2010, συνοδευόμενη από τις απαντήσεις της κοινής επιχείρησης (1),

               —

               έχοντας υπόψη τη σύσταση του Συμβουλίου της 21ης Φεβρουαρίου 2012 (06086/2012 - C7-0050/2012),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΚ) αριθ. 72/2008 του Συμβουλίου, της 20ής Δεκεμβρίου 2007, για τη σύσταση της «κοινής επιχείρησης ENIAC» (3),

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A7-0112/2012),

               A.

               λαμβάνοντας υπόψη ότι η κοινή επιχείρηση ENIAC («η κοινή επιχείρηση») συστάθηκε στις 20 Δεκεμβρίου 2007 για διάρκεια 10 ετών, με αντικείμενο τον καθορισμό και την εφαρμογή θεματολογίου έρευνας για την ανάπτυξη βασικών δεξιοτήτων νανοηλεκτρονικής σε διάφορους τομείς εφαρμογής·

               B.

               λαμβάνοντας υπόψη ότι η κοινή επιχείρηση απέκτησε οικονομική αυτονομία τον Ιούλιο του 2010·

               Γ.

               λαμβάνοντας υπόψη ότι η κοινή επιχείρηση βρίσκεται στη φάση εκκίνησης και ότι έως τα τέλη του 2010 δεν είχαν τεθεί πλήρως σε εφαρμογή οι εσωτερικοί έλεγχοι και το σύστημα οικονομικών πληροφοριών·

               Δ.

               λαμβάνοντας υπόψη ότι το Ελεγκτικό Συνέδριο, στις εκθέσεις του σχετικά με τους ετήσιους λογαριασμούς της κοινής επιχείρησης για το οικονομικό έτος 2010 διατύπωσε επιφυλάξεις στη γνωμοδότησή του όσον αφορά την αξιοπιστία των λογαριασμών, δεδομένου ότι η κοινή επιχείρηση δεν είχε περιλάβει στους λογαριασμούς τον λογαριασμό δημοσιονομικού αποτελέσματος και τον λογαριασμό οικονομικού αποτελέσματος·

               E.

               λαμβάνοντας υπόψη ότι το Ελεγκτικό Συνέδριο αναφέρει στις εκθέσεις του για τους ετήσιους λογαριασμούς της κοινής επιχείρησης για το οικονομικό έτος 2010 ότι έλαβε εύλογη διαβεβαίωση σχετικά με τη νομιμότητα και κανονικότητα των υποκειμένων πράξεων·

               ΣΤ.

               λαμβάνοντας υπόψη ότι η μέγιστη συνεισφορά της Ένωσης προς την κοινή επιχείρηση, για τα δέκα έτη, ανέρχεται σε 450 000 000 EUR και θα καταβληθεί από τον προϋπολογισμό του έβδομου προγράμματος-πλαισίου για την έρευνα·

               Ζ.

               λαμβάνοντας υπόψη ότι ο προϋπολογισμός της κοινής επιχείρησης για το οικονομικό έτος 2010 ανήλθε σε 38 440 000 EUR,

      Αξιοπιστία των λογαριασμών της κοινής επιχείρησης

               1.

               εκφράζει την ανησυχία του για το γεγονός ότι το Ελεγκτικό Συνέδριο διατυπώνει επιφυλάξεις όσον αφορά την αξιοπιστία των λογαριασμών της κοινής επιχείρησης, δεδομένου ότι δεν περιέλαβε στους λογαριασμούς της τον λογαριασμό δημοσιονομικού αποτελέσματος και τη συμφωνία του με τον λογαριασμό οικονομικού αποτελέσματος, όπως απαιτείται με βάση τον λογιστικό κανόνα 16 της Ευρωπαϊκής Επιτροπής «Παρουσίαση των δημοσιονομικών πληροφοριών στους ετήσιους λογαριασμούς»·

               2.

               επισημαίνει ότι, κατά την κοινή επιχείρηση, οι επιφυλάξεις οφείλονται στο γεγονός ότι η κοινή επιχείρηση και το Ελεγκτικό Συνέδριο δεν συμφωνούν όσον αφορά την ημερομηνία κατά την οποία η κοινή επιχείρηση άρχισε να λειτουργεί αυτόνομα·

      Δημοσιονομική και χρηματοοικονομική διαχείριση

               3.

               αναγνωρίζει ότι από την 1η Ιανουαρίου έως τις 4 Μαΐου 2010 ήταν επιφορτισμένη με τη διαχείριση του προϋπολογισμού της κοινής επιχείρησης η ΓΔ INFSΟ· επισημαίνει ότι οι διοικητικές πιστώσεις μεταβιβάστηκαν στην κοινή επιχείρηση τον Μάιο του 2010, αλλά τα επιχειρησιακά κονδύλια του προϋπολογισμού δεν μεταφέρθηκαν και εξακολουθούσε να μην υπάρχει πρόσβαση σε αυτά μέσω του λογιστικού συστήματος, έως ότου η κοινή επιχείρηση κατέστη επισήμως οικονομικά αυτόνομη, στις 26 Ιουλίου 2010· υπογραμμίζει ότι η κοινή επιχείρηση απέκτησε ικανότητα εκτέλεσης του προϋπολογισμού της στις 22 Σεπτεμβρίου 2010, με τη μεταβίβαση των πιστώσεων για επιχειρησιακή δραστηριότητα·

               4.

               επισημαίνει ότι, με βάση τα στοιχεία από την κοινή επιχείρηση, ο τελικός προϋπολογισμός περιλάμβανε πιστώσεις ανάληψης υποχρεώσεων και πιστώσεις πληρωμών συνολικού ύψους 38 440 000 EUR, από τα οποία 36 168 000 EUR αφορούσαν την πρόσκληση του 2010·

               5.

               επισημαίνει ότι το ποσοστό εκτέλεσης των διαθέσιμων πιστώσεων ανάληψης υποχρεώσεων και πιστώσεων πληρωμών ανήλθε σε 99 % και 24 % αντίστοιχα· εκφράζει την ανησυχία του για το χαμηλό ποσοστό εκτέλεσης των πιστώσεων πληρωμών του προϋπολογισμού, αλλά και για τις αντίστοιχες δραστηριότητες της κοινής επιχείρησης· υπογραμμίζει ότι το ταμειακό υπόλοιπο στο τέλος του έτους ανήλθε σε 20 000 000 EUR, που αντιπροσωπεύει το 53 % των διαθέσιμων πιστώσεων πληρωμών του 2010·

               6.

               παρατηρεί ότι το χαμηλό ποσοστό εκτέλεσης των πιστώσεων πληρωμών είναι αποτέλεσμα της καθυστερημένης μεταφοράς των επιχειρησιακών δραστηριοτήτων και της αντίστοιχης χρηματοδότησης από την Επιτροπή στην κοινή επιχείρηση·

               7.

               επισημαίνει, με βάση τις παρατηρήσεις της κοινής επιχείρησης ότι έχει καταρτιστεί εγχειρίδιο διαδικασιών που εξασφαλίζει τη διάκριση των καθηκόντων, το οποίο της επέτρεψε να εντοπίσει τις πέντε ακόλουθες εξαιρέσεις στην αρχική φάση της εκτέλεσης του προϋπολογισμού της:

                           —

                           τρεις συμβάσεις υπογράφηκαν ενώ οι πράξεις στο πλαίσιο της ABAC βρίσκονταν ακόμη στη φάση της ολοκλήρωσης, διότι δεν είχε εκτιμηθεί σωστά η διάρκεια της διαδικασίας ABAC·

                           —

                           μία σύμβαση που αφορούσε υπάρχουσα ανάληψη υποχρέωσης υπογράφηκε πριν διαπιστωθεί ότι απαιτούσε νέα ανάληψη υποχρέωσης·

                           —

                           μία σύμβαση που έλειπε βρέθηκε κατά την ανάληψη αυτονομίας και υπογράφηκε αφού είχαν εγκριθεί οι πρώτες πληρωμές·

                     επισημαίνει ότι έχουν ληφθεί διορθωτικά μέτρα και δεν έχουν καταγραφεί περαιτέρω εξαιρέσεις·

      Συστήματα εσωτερικού ελέγχου

               8.

               καλεί την κοινή επιχείρηση να ολοκληρώσει τα συστήματα εσωτερικού ελέγχου και δημοσιονομικών πληροφοριών του· καλεί την κοινή επιχείρηση, ιδιαίτερα, να καταρτίσει και να τεκμηριώσει σημαντικά στοιχεία του συστήματος εσωτερικών ελέγχων της, όπως οι διαδικασίες λογιστικής και οι έλεγχοι για το κλείσιμο των λογαριασμών και για τον εντοπισμό και την αποτίμηση των επιχειρησιακών δαπανών·

               9.

               επισημαίνει τη διαπίστωση του Ελεγκτικού Συνεδρίου ότι εντοπίστηκαν αδυναμίες των ελέγχων στον τομέα της εκ των προτέρων χρηματοοικονομικής επαλήθευσης των προχρηματοδοτήσεων, ιδίως όσον αφορά τον υπολογισμό και την επικύρωση των καταβληθέντων ποσών· υπογραμμίζει ότι θεωρήθηκαν απολύτως αξιόπιστα τα πιστοποιητικά που υπέβαλαν οι εθνικές αρχές χρηματοδότησης σχετικά με τις προχρηματοδοτήσεις και την αποδοχή των δαπανών, και δεν διενεργήθηκαν άλλες εξακριβώσεις για τη διασφάλιση της νομιμότητας και κανονικότητας των δαπανών που δηλώθηκαν·

               10.

               επισημαίνει ότι ο εκ των υστέρων έλεγχος αιτήσεων για επιστροφή δαπανών έργων έχει ανατεθεί εξ ολοκλήρου στα κράτη μέλη· θεωρεί, ωστόσο, σημαντικό, να μεριμνά η κοινή επιχείρηση για την επαρκή προστασία των οικονομικών συμφερόντων των μελών της και για τη νομιμότητα και κανονικότητα των υποκειμένων πράξεων· πιστεύει, συνεπώς, ότι η κοινή επιχείρηση θα αντιμετωπίσει δυσκολίες στο να διασφαλίσει την επαρκή προστασία των οικονομικών συμφερόντων των μελών της και τη νομιμότητα και κανονικότητα των υποκειμένων πράξεων· ζητεί από την κοινή επιχείρηση να επανεξετάσει τη στρατηγική της όσον αφορά τους εκ των υστέρων ελέγχους των αιτήσεων για επιστροφή εξόδων και να ενημερώσει την αρμόδια για την απαλλαγή αρχή σχετικά με τον μηχανισμό που χρησιμοποιείται για την εξασφάλιση της συμμόρφωσης προς το άρθρο 12 του ιδρυτικού της κανονισμού (ΕΚ) αριθ. 72/2008·

               11.

               επισημαίνει ότι ο υπόλογος της κοινής επιχείρησης έχει επικυρώσει τα χρηματοοικονομικά και λογιστικά συστήματα (ABAC και SAP)· επισημαίνει, ωστόσο, παράλληλα, ότι δεν επικυρώθηκαν οι υποκείμενες επιχειρηματικές διεργασίες, και ειδικότερα εκείνη που αφορά την παροχή δημοσιονομικών πληροφοριών σχετικά με την επικύρωση και την πληρωμή των δηλώσεων δαπανών τις οποίες διαβιβάζουν οι εθνικές αρχές. ζητεί από την κοινή επιχείρηση να ενημερώσει την αρμόδια για την απαλλαγή αρχή σχετικά με την κατάσταση όσον αφορά την επικύρωση των υποκείμενων επιχειρηματικών διεργασιών·

               12.

               επισημαίνει το συμπέρασμα του Ελεγκτικού Συνεδρίου, ότι η κοινή επιχείρηση διαθέτει επαρκές επίπεδο ηλεκτρονικής διακυβέρνησης και πρακτικής για το μέγεθος και την αποστολή της· υπογραμμίζει, ωστόσο, ότι υπάρχουν καθυστερήσεις όσον αφορά τον κύκλο στρατηγικού σχεδιασμού πληροφορικής, τη διαβάθμιση των εγγράφων με βάση την εμπιστευτικότητα και τις απαιτήσεις ακεραιτότητας, και τα σχέδια ανάκτησης σε περίπτωση καταστροφής· καλεί την κοινή επιχείρηση να διορθώσει την κατάσταση αυτή και να υποβάλει στην αρμόδια για την απαλλαγή αρχή ενημερωμένα στοιχεία σχετικά με το θέμα·

      Εσωτερικός έλεγχος

               13.

               επισημαίνει ότι οι δημοσιονομικοί κανόνες της κοινής επιχείρησης δεν έχουν τροποποιηθεί ακόμα ώστε να περιλάβουν διάταξη σχετικά με τις εξουσίες του εσωτερικού ελεγκτή της Επιτροπής σε σχέση με τον γενικό προϋπολογισμό στο σύνολό του·

               14.

               επισημαίνει, ωστόσο, ότι το διοικητικό συμβούλιο της κοινής επιχείρησης υιοθέτησε τον καταστατικό χάρτη αποστολής της Υπηρεσίας Εσωτερικού Ελέγχου της Επιτροπής·

      Καθυστέρηση στην απόκτηση οικονομικής αυτονομίας

               15.

               επαναλαμβάνει ότι η κοινή επιχείρηση συστάθηκε τον Φεβρουάριο του 2008 αλλά άρχισε να λειτουργεί αυτόνομα τον Ιούλιο του 2010· εκφράζει τη βαθιά ανησυχία του για το γεγονός ότι χρειάστηκε να περάσει το ένα τέταρτο της προγραμματισμένης διάρκειας της κοινής επιχείρησης, που είναι έως τις 31 Δεκεμβρίου 2017, προκειμένου να επιτευχθεί η οικονομική αυτονομία της· επισημαίνει ότι η κοινή επιχείρηση είναι σε θέση να πραγματοποιεί πληρωμές για επιχειρησιακή δραστηριότητα από τον Σεπτέμβριο του 2010, που η Επιτροπή της μεταβίβασε μετρητά για την κάλυψη των επιχειρησιακών πιστώσεων· επιμένει, ωστόσο, ότι οι καθυστερήσεις αυτές δεν θα πρέπει να προκαλέσουν την παράταση της 10ετούς περιόδου ύπαρξής της κοινής επιχείρησης αλλά να ισχυροποιήσουν τη διαχείρισή της, ώστε να αντιμετωπιστούν όλες οι αδυναμίες και να επιτευχθούν οι στόχοι της μέσα στην προγραμματισμένη δεκαετή διάρκεια·

      Πρόσκληση υποβολής προτάσεων και διαχείριση έργων

      Η πρόσκληση του 2010

               16.

               επισημαίνει ότι, κατά την κοινή επιχείρηση, η ανταπόκριση στην τρίτη πρόσκληση υποβολής προτάσεων ήταν μεγάλη· επισημαίνει ότι επιλέχτηκαν 10 προτάσεις για χρηματοδότηση, ενώ 11 έργα υπερέβαιναν το όριο και δεν κατέστη δυνατόν να χρηματοδοτηθούν διότι είχε εξαντληθεί ο διαθέσιμος προϋπολογισμός·

      Οι προσκλήσεις του 2008 και του 2009

               17.

               εκφράζει τη βαθιά ανησυχία του για τη βραδύτητα στην πρόοδο των έργων της πρότασης 1 (2008) και της πρότασης 2 (2009)·

               18.

               επισημαίνει ότι, με βάση την ετήσια έκθεση δραστηριοτήτων της κοινής επιχείρησης για το 2010 (ΕΕΔ), η κατάσταση όσον αφορά την πρόσκληση 1 στο τέλος του 2010 ήταν η ακόλουθη:

                           —

                           από τους συνολικά 166 εταίρους (3,6 %), οι έξι δεν είχαν εθνικές συμφωνίες επιχορήγησης, ως επί το πλείστον επειδή δεν είχαν ολοκληρωθεί οι αναγκαίες διατυπώσεις μετά από αλλαγές·

                           —

                           το 15,1 % των εταίρων (25, κυρίως από την Ιταλία) συνήψαν εθνική συμφωνία επιχορήγησης αλλά δεν υπέγραψαν την αίτηση προσχώρησης·

               19.

               επισημαίνει ότι, σύμφωνα με τις παρατηρήσεις της κοινής επιχείρησης, οι συμβάσεις προχώρησαν ακόμη πιο αργά από ότι εκείνες για τα έργα της πρόσκλησης 2, για τα οποία στάθηκε δυνατόν να υπογραφούν πριν από το τέλος του 2010 μόνο έξι συμφωνίες επιχορήγησης της κοινής επιχείρησης, ενώ τα άλλα πέντε καθυστέρησαν για τους εξής λόγους:

                           —

                           στα τρία έργα οι συντονιστές ήταν Ιταλοί που περιμένουν ακόμα την εθνική απόφαση και δεν συμφώνησαν να αντικατασταθούν από εταίρους άλλων χωρών·

                           —

                           το έργο SMART επανακαθορίστηκε μετά από την ακύρωση της χρηματοδότησης από τη Γαλλία, λόγω περικοπών στον προϋπολογισμό μερικούς μήνες μετά από την απόφαση χρηματοδότησης του συμβουλίου των δημόσιων αρχών·

                           —

                           το MIRANDELA ήταν έτοιμο για υπογραφή αλλά άλλαξε την τελευταία στιγμή το πρόσωπο που ήταν αρμόδιο να υπογράψει·

               20.

               επισημαίνει ότι, σύμφωνα με την ΕΕΔ, από τη θέσπιση του προγράμματος έως το τέλος του 2010 η κοινή επιχείρηση πραγματοποίησε πάνω από 300 πληρωμές για επιχορηγήσεις, συνολικού ύψους 9 800 000 EUR· επισημαίνει ότι η κοινή επιχείρηση θεωρεί απαράδεκτη την κατάσταση όσον αφορά τις συμβάσεις και τις πληρωμές και αποφάσισε να λάβει μέτρα για:

                           —

                           να εξασφαλίσει ότι οι εμπλεκόμενοι φορείς έχουν γνώση των διαδικασιών·

                           —

                           να αποσαφηνίσει την αλληλουχία των απαιτούμενων γεγονότων και συναλλαγών με τις εθνικές χρηματοδοτικές αρχές·

                           —

                           να καθορίσει τις απαιτούμενες ενέργειες και να επιταχύνει τις διαδικασίες·

                           —

                           να παρακολουθεί την πρόοδο με επισκέψεις σε εθνικές οντότητες, για την εξέταση της κατάστασης ή την αποσαφήνιση των διαδικασιών·

               21.

               καλεί την κοινή επιχείρηση να υποβάλει στην αρμόδια για την απαλλαγή αρχή:

                           —

                           ενημερωμένη έκθεση για την τρέχουσα κατάσταση όσον αφορά την πρόοδο στη σύναψη των συμβάσεων και την καταβολή των επιχορηγήσεων για τα έργα των προσκλήσεων 1 και 2·

                           —

                           έκθεση αξιολόγησης σχετικά με τα μέτρα που λήφθηκαν για την επιτάχυνση της διαδικασίας σύναψης συμβάσεων και πληρωμών, και την πρόοδο που επιτεύχθηκε με την υλοποίησή τους·

                           —

                           ενημερωμένη έκθεση για την τρέχουσα κατάσταση όσον αφορά τη σύναψη των συμβάσεων και τις πληρωμές για τα έργα της πρόσκλησης 3·

      Επιδόσεις

               22.

               επισημαίνει ότι, σύμφωνα με την ΕΕΔ, στις 16 Δεκεμβρίου 2010 δημοσιεύτηκε η έκθεση της Επιτροπής σχετικά με την πρώτη ενδιάμεση αξιολόγηση των κοινών τεχνολογιών πρωτοβουλιών ARTEMIS και ENIAC·

               23.

               υπογραμμίζει ότι στην προσωρινή αξιολόγηση διατυπώνονται τρεις συστάσεις προς την κοινή επιχείρηση:

                           —

                           για να αντιμετωπίσει το πρόβλημα της αθέμιτης εκμετάλλευσης, η κοινή επιχείρηση πρέπει να καθιερώσει σύστημα στο οποίο όλοι οι δικαιούχοι που δεν είναι μέλη θα καταβάλλουν ποσοστό της συνεισφοράς τους στην Ένωση ως τέλος έναντι του κόστους της κοινής επιχείρησης·

                           —

                           οι διαδικασίες αξιολόγησης και επιλογής θα πρέπει να τροποποιηθούν προκειμένου το φάσμα των υποστηριζόμενων έργων να ανταποκρίνεται καλύτερα στους στρατηγικούς ευρωπαϊκούς στόχους του προγράμματος·

                           —

                           τα κράτη μέλη και οι φορείς εκπροσώπησης του κλάδου θα πρέπει να συνεργαστούν στην καθιέρωση διαδικασιών με βάση τις οποίες οι δυνητικοί συμμετέχοντες στην υποβολή προτάσεων θα μπορούν να λαμβάνουν έγκαιρα και με τρόπο εποικοδομητικό απαντήσεις σχετικά με τις προοπτικές υποστήριξής τους·

                     ζητεί από την κοινή επιχείρηση να ενημερώσει την αρμόδια για τον προϋπολογισμό αρχή σχετικά με τα μέτρα που έλαβε σε συνέχεια των συμπερασμάτων της πρώτης ενδιάμεσης αξιολόγησης·

               24.

               επισημαίνει ότι η κοινή επιχείρηση θεωρεί την ελλιπή εκτέλεση του επιχειρησιακού προϋπολογισμού της το σημαντικότερο πρόβλημα στην ικανότητά της να επιτελέσει το έργο της· επισημαίνει ότι, κατά συνέπεια, η κοινή επιχείρηση ανέλαβε το 2010 να εντοπίσει τις ενέργειες που θα επηρέαζαν θετικά την εξέλιξη της κατάστασης, συμπεριλαμβανομένων:

                           —

                           της προώθησης του ορισμού των έργων στρατηγικής σημασίας·

                           —

                           του προσδιορισμού των εθνικών προγραμμάτων που θα ήταν σκόπιμο να αναβαθμιστούν σε ευρωπαϊκό πλαίσιο·

                           —

                           της εμπλοκής πρόσθετων φορέων εθνικής χρηματοδότησης·

                           —

                           της βελτιστοποίησης στην κατανομή της χρηματοδότησης μεταξύ του τμήματος CATRENE του EUREKA και της κοινής επιχείρησης·

                     καλεί την κοινή επιχείρηση να ενημερώσει την αρμόδια για την απαλλαγή αρχή σχετικά με την κατάσταση όσον αφορά τη χρηματοδότηση των ενεργειών αυτών και τα αποτελέσματα που επιτεύχθηκαν·

               25.

               επισημαίνει την πρόταση της Επιτροπής σχετικά με τη θέσπιση του ειδικού προγράμματος για την εκτέλεση του Προγράμματος Ορίζοντας 2020 - Το πρόγραμμα-πλαίσιο για την έρευνα και την καινοτομία (2014-2020) – που προσφέρει τη δυνατότητα συνδυασμού των Artemis και ENIAC σε μία πρωτοβουλία και τη δυνατότητα για σύσταση νέων κοινών επιχειρήσεων στο πλαίσιο της εκτέλεσης του τμήματος «κοινωνιακές προκλήσεις» του Ορίζοντα 2020· ζητεί από την Επιτροπή να τηρεί την αρμόδια για την απαλλαγή αρχή ενήμερη σχετικά με το θέμα·

      Έλλειψη συμφωνίας φιλοξενίας με το κράτος υποδοχής

               26.

               επαναλαμβάνει ότι η κοινή επιχείρηση θα πρέπει να συνάψει σύντομα συμφωνία φιλοξενίας με το Βέλγιο όσον αφορά τη στέγαση σε γραφεία, τα προνόμια και τις ασυλίες, και τη λοιπή στήριξη που πρέπει να προσφέρει το Βέλγιο στην κοινή επιχείρηση, όπως προβλέπεται από τον ιδρυτικό κανονισμό της (ΕΚ) αριθ. 72/2008·

      Παρατηρήσεις οριζόντιου χαρακτήρα σχετικά με τις κοινές επιχειρήσεις

               27.

               υπογραμμίζει ότι η Επιτροπή έχει συστήσει ως τώρα επτά κοινές επιχειρήσεις με βάση το άρθρο 187 της Συνθήκης για τη λειτουργία της Ευρωπαϊκής Ένωσης· επισημαίνει ότι έξι κοινές επιχειρήσεις (IMI, ARTEMIS, ENIAC, CLEAN SKY, FCH και ITER-F4E) εντάσσονται στον τομέα της έρευνας και υπάγονται στις γενικές διευθύνσεις RTD και INFSO της Επιτροπής, ενώ μία, επιφορτισμένη με την ανάπτυξη του νέου συστήματος διαχείρισης εναέριας κυκλοφορίας (SESAR), εντάσσεται στον τομέα των μεταφορών οι δραστηριότητες του οποίου εποπτεύονται από την ΓΔ MOVΕ·

               28.

               επισημαίνει ότι οι συνολικοί ενδεικτικοί πόροι που κρίνονται αναγκαίοι για τις κοινές επιχειρήσεις για το διάστημα ύπαρξής τους ανέρχονται σε 21 793 000 000 EUR·

               29.

               επισημαίνει ότι η συνολική συνεισφορά της Ένωσης που κρίνεται αναγκαία για τις κοινές επιχειρήσεις για το διάστημα ύπαρξής τους ανέρχεται σε 11 489 000 000 EUR·

               30.

               επισημαίνει ότι, για το οικονομικό έτος 2010, η συνολική συνεισφορά της Ένωσης στον προϋπολογισμό των κοινών επιχειρήσεων ήταν 505 000 000 EUR·

               31.

               ζητεί από την Επιτροπή να υποβάλλει κάθε χρόνο στην αρμόδια για την απαλλαγή αρχή συγκεντρωτικά στοιχεία για τη συνολική ετήσια χρηματοδότηση κάθε κοινής επιχείρησης από τον γενικό προϋπολογισμό της Ένωσης, προκειμένου να εξασφαλίζονται διαφάνεια και σαφήνεια όσον αφορά τη χρήση των ενωσιακών κονδυλίων και να ανακτηθεί η εμπιστοσύνη των ευρωπαίων φορολογουμένων·

               32.

               εκφράζει την ικανοποίησή του για την πρωτοβουλία της κοινής επιχείρησης ARTEMIS να περιλάβει στην ετήσια έκθεση δραστηριοτήτων της πληροφορίες για την παρακολούθηση και την αξιολόγηση των τρεχόντων σχεδίων της· πιστεύει ότι την πρακτική αυτή θα πρέπει να την ακολουθήσουν και οι άλλες κοινές επιχειρήσεις·

               33.

               υπενθυμίζει ότι οι κοινές επιχειρήσεις είναι συμπράξεις δημόσιου και ιδιωτικού τομέα, και κατά συνέπεια είναι αλληλένδετα τα δημόσια και τα ιδιωτικά συμφέροντα· θεωρεί ότι στο συγκεκριμένο πλαίσιο το ενδεχόμενο σύγκρουσης συμφερόντων δεν θα πρέπει να αποκλείεται, αλλά να αντιμετωπίζεται κατάλληλα· καλεί, συνεπώς, τις κοινές επιχειρήσεις να ενημερώσουν την αρμόδια για την απαλλαγή αρχή σχετικά με τους μηχανισμούς επαλήθευσης που έχουν περιλάβει στις δομές τους, για την κατάλληλη διαχείριση και πρόληψη των συγκρούσεων συμφερόντων·

               34.

               επισημαίνει ότι, με αξιοσημείωτη εξαίρεση την κοινή επιχείρηση για τον ITER και την ανάπτυξη της πυρηνικής σύντηξης, οι κοινές επιχειρήσεις είναι σχετικά μικρές σε μέγεθος και γεωγραφικά περιορισμένες· πιστεύει, επομένως, ότι θα πρέπει να χρησιμοποιούν από κοινού τους πόρους τους, όπου είναι δυνατόν·

               35.

               ζητεί από το Ελεγκτικό Συνέδριο να αναφέρει στην αρμόδια για την απαλλαγή αρχή ποια συνέχεια δόθηκε στις παρατηρήσεις του για καθεμιά από τις κοινές επιχειρήσεις στις αντίστοιχες εκθέσεις για τους ετήσιους λογαριασμούς τους για το οικονομικό έτος 2011·

               36.

               ζητεί από το Ελεγκτικό Συνέδριο να του υποβάλει, μέσα σε εύλογη προθεσμία, ειδική έκθεση σχετικά με την προστιθέμενη αξία που προσφέρει η σύσταση των κοινών επιχειρήσεων, όσον αφορά την αποτελεσματική εκτέλεση των ενωσιακών προγραμμάτων έρευνας, ανάπτυξης τεχνολογίας και επίδειξης· επισημαίνει ακόμα, ότι η έκθεση αυτή θα πρέπει να περιλαμβάνει εκτίμηση της αποτελεσματικότητας της σύστασης των κοινών επιχειρήσεων.

      (1)  ΕΕ C 368 της 16.12.2011, σ. 48.

      (2)  ΕΕ L 248 της 16.9.2002, σ. 1.

      (3)  ΕΕ L 30 της 4.2.2008, σ. 21.

      (4)  ΕΕ L 357 της 31.12.2002, σ. 72.